(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΒ΄

Παρασκευή, 11 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 14 Φεβρουαρίου, σελ.
2. Συζήτηση επικαίρων ερωτήσεων:
 α) Προς τον Υπουργό Δικαιοσύνης, με θέμα: «Πρέβεζα: Δάσος Βαλανιδορράχης ? Προστασία της ιδιοκτησίας του Δημοσίου», σελ.
 β) Προς την Υπουργό Παιδείας και Θρησκευμάτων:
 i. με θέμα: «Ομοφοβική επίθεση καθηγητή σε τρανς μαθήτρια στο Μουσικό Σχολείο του Ιλίου», σελ.
 ii. με θέμα: «Εκατοντάδες χαμένες ώρες ανά εβδομάδα σε γυμνάσια και λύκεια στις περιοχές της Δυτικής Αθήνας», σελ.
 iii. με θέμα: «Αποκατάσταση της αδικίας για αδιόριστους επιτυχόντες του διαγωνισμού του ΑΣΕΠ 2008», σελ.
 γ) Προς τον Υπουργό Εργασίας και Κοινωνικών Υποθέσεων:
 i. με θέμα: «Αναγκαία η παράταση τουλάχιστον κατά τρεις μήνες της αποζημίωσης ειδικού σκοπού των εργαζομένων σε αναστολή στις σεισμόπληκτες περιοχές Ν. Ηρακλείου», σελ.
 ii. με θέμα «Να ανακληθεί η εκδικητική απόλυση συνδικαλιστή εργαζομένου διανομέα στην εταιρεία Wolt», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΚΕΓΚΕΡΟΓΛΟΥ Β. , σελ.
 ΚΩΤΣΗΡΑΣ Γ. , σελ.
 ΜΑΚΡΗ Ζ. , σελ.
 ΣΥΝΤΥΧΑΚΗΣ Ε. , σελ.
 ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΒ΄

Παρασκευή 11 Φεβρουαρίου 2022

Αθήνα, σήμερα στις 11 Φεβρουαρίου 2022, ημέρα Παρασκευή και ώρα 9.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Χρόνια πολλά στον Βλάση που γιορτάζει σήμερα, αν έχετε κάποιον.

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο των επικαίρων ερωτήσεων της Δευτέρας 14 Φεβρουαρίου, το οποίο έχει ως εξής.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 373/4-2-2022 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υγείας, με θέμα: «Σοβαρές ενδείξεις κακοδιοίκησης στο Νοσοκομείο Χίου».

2. Η με αριθμό 371/2-2-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Υγείας, με θέμα: «Εκτός ΜΕΘ το 60% των θανάτων από COVID στο Νοσοκομείο Παπανικολάου».

3. Η με αριθμό 370/2-2-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Μετανάστευσης και Ασύλου, με θέμα: «Διακοπή των εργασιών για το στήσιμο του στρατοπέδου συγκέντρωσης προσφύγων και μεταναστών στην τοποθεσία Βάστρια της Λέσβου».

4. Η με αριθμό 368/31-1-2022 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ειδική εκκαθάριση της «ΛΑΡΚΟ» και εκτίμηση της αξίας της».

5. Η με αριθμό 390/7-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «ΠΥΡΚΑΛ στην Ελευσίνα: Κυβερνητική θυσία στα διυλιστήρια κόντρα στις αποφάσεις των αρμοδίων οργάνων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 374/4-2-2022 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Οικονομικών, με θέμα: «Στο έλεος των συνεπειών της κακοκαιρίας «Μπάλλος» πολίτες, επιχειρήσεις και τοπική αυτοδιοίκηση στην Κέρκυρα».

2. Η με αριθμό 377/4-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων».

3. Η με αριθμό 385/7-2-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Τουρισμού, με θέμα: «Να μην προχωρήσει η ιδιωτικοποίηση του Ξενία «Ήλιος», αλλά να συντηρηθεί από το κράτος για τις ανάγκες του ΔΙΕΚ Τουριστικών Επαγγελμάτων Ηρακλείου».

4. Η με αριθμό 392/7-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Επέκταση μετρό προς Πετρούπολη, Ίλιον και Αγίους Αναργύρους - Καματερό».

5. Η με αριθμό 375/4-2-2022 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Αγροτικής Ανάπτυξης και Τροφίμων, με θέμα: «Το δυσβάσταχτο βάρος στο ενεργειακό κόστος και ειδικά στο ρεύμα απειλεί τη νέα καλλιεργητική περίοδο για τους αγρότες και τους Τοπικούς Οργανισμούς Εγγείων Βελτιώσεων (ΤΟΕΒ) του Νομού Πρέβεζας».

6. Η με αριθμό 372/3-2-2021 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς την Υπουργό Πολιτισμού και Αθλητισμού, με θέμα: «Χρονοδιάγραμμα αποπεράτωσης εργασιών Σπηλαίου και Μουσείου Πετραλώνων Χαλκιδικής».

7. Η με αριθμό 386/7-2-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Τα κατεπείγοντα προβλήματα σχολικής στέγασης του Ειδικού Εργαστηρίου Επαγγελματικής Εκπαίδευσης και Κατάρτισης (ΕΕΕΕΚ) Ρεθύμνου».

8. Η με αριθμό 393/7-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Υγείας, με θέμα: «Συστηματική απαξίωση των υπηρεσιών του Εθνικού Κέντρου Αποκατάστασης (ΕΚΑ)».

9. Η με αριθμό 376/4-2-2022 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Αβέβαιο το εργασιακό μέλλον των συμβασιούχων ορισμένου χρόνου (ΣΟΧ) σε καθαριότητα, σίτιση και φύλαξη στα νοσοκομεία της Αχαΐας».

10. Η με αριθμό 378/4-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Κατάργηση κρατήσεων ν.4093/2012 μερισμάτων αποστράτων στρατιωτικών».

11. Η με αριθμό 381/4-2-2022 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Με πολύ αργούς ρυθμούς το πρόγραμμα απορρόφησης πλεονασμάτων σταφίδας – Οι σταφιδοπαραγωγοί κινδυνεύουν να χάσουν τη φετινή συνδεδεμένη ενίσχυση».

12. Η με αριθμό 379/4-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για τη βιωσιμότητα, την εξυγίανση και τη διασφάλιση των θέσεων εργασίας των Ναυπηγείων Ελευσίνας;».

13. Η με αριθμό 388/7-2-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Υποδομών και Μεταφορών, με θέμα: «Άμεσα έργα υποδομής για την απρόσκοπτη, γρήγορη και ασφαλή πρόσβαση των Θεσσαλονικέων στο Παιδιατρικό Νοσοκομείο στο Φίλυρο».

14. Η με αριθμό 380/4-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Απαράδεκτη και άδικη η άνιση μεταχείριση των επιχειρήσεων της Κρήτης που επλήγησαν από φυσικές καταστροφές».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1768/64/8-12-2021 ερώτηση και αίτηση κατάθεσης εγγράφων του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Αποζημίωση εκατομμυρίων ευρώ ζητά ο ανάδοχος της κατασκευής του μετρό Θεσσαλονίκης για τις καθυστερήσεις και διαψεύδει τον Πρωθυπουργό ότι το έργο θα παραδοθεί τέλος του 2023».

2. Η με αριθμό 1872/14-12-2021 ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Σε απόγνωση οι κάτοικοι της Αιτωλοακαρνανίας μετά τα προβλήματα στην Γέφυρα Ευηνοχωρίου».

3. Η με αριθμό 1598/30-11-2021 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Θα εξετάσει το Υπουργείο Υποδομών και Μεταφορών τη σκοπιμότητα και τη βιωσιμότητα ενός μέσου σταθερής τροχιάς στην Κρήτη;».

4. Η με αριθμό 794/1-11-2021 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υγείας, με θέμα: «Αναγκαιότητα άμεσης λειτουργίας της 2ης Τοπικής Μονάδας Υγείας (ΤΟΜΥ) Λαμίας (περιοχή Παγκρατίου)».

5. Η με αριθμό 1650/2-12-2021 ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Υγείας, με θέμα: «Ενίσχυση σε προσωπικό και επαναλειτουργία του Γ.Ν. Δυτικής Αττικής «Η Αγία Βαρβάρα»».

6. Η με αριθμό 1888/73/15-12-2021 ερώτηση και αίτηση κατάθεσης εγγράφων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Ποια είναι τα κριτήρια αποτίμησης της πρώην αμερικανικής βάσης στις Γούρνες Ηρακλείου Κρήτης;».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής. Σήμερα θα συζητηθούν οι με αριθμό 382, 389, 1970, 387, 2002, 391.

Ξεκινάμε τη συζήτηση των επίκαιρων ερωτήσεων με τη δεύτερη με αριθμό 391/7-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης, με θέμα: «Πρέβεζα: Δάσος Βαλανιδορράχης – Προστασία της ιδιοκτησίας του δημοσίου».

Κύριε Αρσένη, καλημέρα σας! Έχετε τον λόγο για δύο λεπτά για ξεκίνημα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ερώτημα που τίθεται και με αυτή την ερώτηση είναι γιατί το δημόσιο δεν υπερασπίζεται τη δημόσια περιουσία. Έχουμε εδώ το Δάσος της Βαλανιδορράχης που αυτή τη στιγμή έχει επιδικαστεί ότι ανήκει σε ιδιώτες, ενώ ήταν εδώ και τόσον καιρό δημόσιο. Υπάρχουν μια σειρά από έγγραφα που καταδεικνύουν κακοδικία, με βάση τους κατοίκους και δημοσιεύματα.

Το ερώτημα είναι απλό και σαφές: Θα κινηθούν οι νομικές υπηρεσίες του κράτους για να ζητήσουν αναψηλάφηση, στην ουσία επανεξέταση της υπόθεσης ή όχι;

Αυτό είναι το ερώτημα, κύριε Υπουργέ. Έχουμε απόφαση η οποία στηρίχθηκε σε αγοραπωλησία επί οθωμανικής περιόδου, που δεν υπάρχει, όπως μας πληροφορούν οι κάτοικοι, στα αρχεία του οθωμανικού κράτους, του σύγχρονου τουρκικού. Έχουμε απόφαση δικαστηρίου που αφορά κατά λάθος εν μέρει ή λάθος έκταση. Τι θα γίνει; Υπάρχουν σοβαρά σημεία κακοδικίας. Το δημόσιο θα διεκδικήσει τα δικαιώματά του; Η νομική υπηρεσία θα ζητήσει στην ουσία επανεξέταση της απόφασης; Υπάρχει νομική διαδικασία. Τι θα γίνει; Μέχρι ποιο σημείο πλέον ξανά και ξανά θα βλέπουμε από σημείο σε σημείο της χώρας μας, όταν υπάρχει δημόσια περιουσία, να μην την υπερασπίζεται το δημόσιο, άλλοτε να μην πηγαίνουν οι υπάλληλοι, άλλοτε να μην κινούνται οι υπηρεσίες, άλλοτε να κινούνται προδήλως αναποτελεσματικά;

Θέλουμε να δούμε το δημόσιο να αλλάζει στάση στην περίπτωση της Βαλανιδορράχης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Θα απαντήσει ο Υφυπουργός Δικαιοσύνης κ. Γεώργιος Κώτσηρας.

Κύριε Κώτσηρα, καλημέρα σας! Έχετε τον λόγο για τρία λεπτά για την πρωτολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):**Ευχαριστώ πολύ, κύριε Πρόεδρε.

Αξιότιμε συνάδελφε, γνωρίζετε ότι αναφέρεστε με την ερώτηση που έχετε καταθέσει στο ιστορικό μιας δικαστικής απόφασης η οποία αφορά διαφορά μεταξύ δεκαεννέα ιδιωτών και του ελληνικού δημοσίου σχετικά με το συγκεκριμένο παράκτιο δάσος.

Όπως γνωρίζετε, υπάρχουν δικαστικές αποφάσεις οι οποίες έχουν αξιολογήσει τα δεδομένα και μάλιστα, η ένδικη διαφορά έχει αμετακλήτως κριθεί από το ανώτατο ακυρωτικό δικαστήριο, από τον Άρειο Πάγο. Ως εκ τούτου, δεν αντιλαμβάνομαι αν θεωρείτε ότι υπάρχει θέμα παραπλάνησης της δικαιοσύνης ή όχι και γι’ αυτόν τον λόγο καταθέτετε και τη συγκεκριμένη επίκαιρη ερώτηση.

Σε κάθε περίπτωση, οφείλω να πω ότι την έχετε καταθέσει αναρμοδίως, καθότι, όπως γνωρίζετε, δεν είναι το Υπουργείο Δικαιοσύνης το αρμόδιο Υπουργείο για να αξιολογήσει, προφανώς -όπως και κανένα Υπουργείο- τη φύση μιας δικαστικής απόφασης και το περιεχόμενό της. Και επίσης, αυτό σας έχει απαντηθεί και με την από 1-12-2021 απάντηση του Υπουργού Δικαιοσύνης, του κ. Τσιάρα, σε ερώτηση που έχετε καταθέσει.

Θεωρούμε, λοιπόν, ότι κατ’ αρχάς, πρέπει να απευθυνθείτε σε επίπεδο αρμοδιότητας και στα αρμόδια Υπουργεία και στο γραφείο του Νομικού Συμβουλίου του Κράτους του Υπουργείου Οικονομικών, που, όπως ξέρετε, παρίσταται και εκπροσωπεί το ελληνικό δημόσιο και στη συγκεκριμένη δικαστική υπόθεση εκπροσώπησε το ελληνικό δημόσιο σε όλα τα δικονομικά στάδια μέχρι και τον Άρειο Πάγο.

Όμως, οφείλω να πω ότι εδώ πέρα υπάρχει μια διαφορά στη φύση της ερώτησης, καθότι, όπως γνωρίζετε, ο νομοθέτης αυτό που κάνει είναι να παράσχει το νομοθετικό πλαίσιο το οποίο οφείλει να δικαιούται και να εξαντλήσει όποιος έχει έννομο συμφέρον, ώστε να επανεξεταστεί η υπόθεση τόσο σε επίπεδο ουσίας όσο και σε επίπεδο τυπικής νομιμότητας.

Σε ένα συντεταγμένο κράτος δικαίου, όταν τα νομοθετικά και νόμιμα εργαλεία, ένδικα βοηθήματα, ένδικα μέσα εξαντληθούν, με την έκδοση, όπως είπα, απόφασης από το ανώτατο ακυρωτικό δικαστήριο δεν μπορεί, πολλώ δε μάλλον, η πολιτεία να αμφισβητήσει μια δικαστική απόφαση σε αυτό το επίπεδο. Αντιθέτως, οφείλει να συμμορφώνεται στις επιταγές της.

Αν με την κάθε πληροφόρηση μπορούσε η πολιτεία από μόνη της να εφευρίσκει τρόπους, ώστε να παρακάμπτεται η εκπεφρασμένη δικαστική αξιολόγηση από την ανεξάρτητη ελληνική δικαιοσύνη, αντιλαμβάνεστε ότι θα είχαμε μια τελείως διαφορετική αντίληψη για το πώς λειτουργεί ένα κράτος δικαίου και πώς υφίσταται η διάκριση των εξουσιών.

Ως εκ τούτου, επειδή σας είχε απαντηθεί και τον Δεκέμβριο του 2021 από τον κ. Τσιάρα σε ερώτησή σας, θεωρώ ότι θα έπρεπε να έχετε κινηθεί διαφορετικά, διότι με τον τρόπο που τίθεται αντιλαμβάνεστε ότι υπάρχει ένα θέμα παραγνώρισης της διάκριση των εξουσιών ανάμεσα στην πολιτεία και στη δικαιοσύνη.

Αυτά σε πρώτο επίπεδο, κύριε Πρόεδρε. Θα ακούσω τον συνάδελφο για τη δευτερολογία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κώτσηρα.

Ορίστε, κύριε Αρσένη, έχετε και εσείς τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Για τη διάκριση των εξουσιών είχαμε ακούσει το ανήκουστο, ο κύριος Πρωθυπουργός να κατηγορεί δημοσιογράφους για σύσταση εγκληματικής οργάνωσης από το Βήμα της Βουλής, όταν η υπόθεση ήταν στα δικαστήρια, οπότε μη μας μιλάτε για μια Κυβέρνηση η οποία δεν παρεμβαίνει στη δικαιοσύνη, γιατί ξέρουμε ότι παρεμβαίνει με τον χειρότερο τρόπο, όταν καταδεικνύετε ανθρώπους ως εγκληματίες, κατά τη γνώμη σας.

Εμείς, προφανώς, αναγνωρίζουμε την απόφαση της δικαιοσύνης και αναγνωρίζουμε ότι, με βάση την απόφαση της δικαιοσύνης, έχει δοθεί αυτή η έκταση στους συγκεκριμένους ιδιώτες. Δεν υπάρχει καμμιά αμφιβολία ως προς αυτό. Αυτό που διαβάζουμε και αυτό που ενημερωνόμαστε και από τις ανακοινώσεις των κατοίκων είναι ότι έχουν υπάρξει καινούργια στοιχεία τα οποία αφορούν στον πυρήνα της υπόθεσης, στα βασικά έγγραφα στα οποία στηρίχθηκαν οι προηγούμενες αποφάσεις. Υπάρχει συγκεκριμένη διαδικασία για αναψηλάφηση της υπόθεσης.

Αυτό που ζητάμε είναι να ξεκινήσει αυτή η διαδικασία, όπως οφείλει να κάνει το δημόσιο, όταν παρουσιάζονται αυτά τα στοιχεία, δηλαδή όταν παρουσιάζονται τόσο θεμελιώδη στοιχεία που καταδεικνύουν, κατά την άποψη των κατοίκων και αυτό που αναπαράγεται στα δημοσιεύματα, κακοδικία.

Εμείς ερχόμαστε από την πλευρά του δημοσίου συμφέροντος. Είναι μια δημόσια έκταση που, αν βρέθηκε στα χέρια ιδιωτών για λάθος λόγους, θα θέλαμε αυτό να επανεξεταστεί. Αυτό ζητάμε. Δεν είναι αυτονόητο; Δεν θα πρέπει να είμαστε όλοι σε αυτή την Αίθουσα υπέρ της δημόσιας περιουσίας, υπέρ των δημόσιων εκτάσεων; Αυτό ζητάμε, το δικαίωμα του δημοσίου να υπερασπιστεί τη γη του. Έχουμε εκεί πέρα δεκαεννιά κατοίκους που το διεκδικούν και το υπερασπίζονται έναντι του δημοσίου.

Θέλουμε το δημόσιο να κάνει αυτά που του αντιστοιχούν. Να παρουσιαστούν ξανά τα στοιχεία στη δικαιοσύνη και αν η δικαιοσύνη αποφασίσει ότι δεν είναι επαρκή, ας μείνει η έκταση στους ιδιώτες, αλλά να ληφθεί απόφαση με βάση τα ολοκληρωμένα στοιχεία. Νομίζω ότι είναι δίκαιο αυτό.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Κώτσηρα, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Είναι προφανές ότι η υπεράσπιση του δημοσίου συμφέροντος διέρχεται πρώτα και κύρια από την υπεράσπιση του Συντάγματος και της διάκρισης των εξουσιών. Ως εκ τούτου, θεωρώ ότι το να σεβόμαστε τη δικαιοσύνη και μάλιστα, στον ανώτατο βαθμό είναι κατ’ εξοχήν η υπεράσπιση του δημοσίου συμφέροντος και του κράτους δικαίου και από εκεί διέρχονται όλες οι υπόλοιπες λειτουργίες του κράτους.

Σε κάθε περίπτωση, κύριε Αρσένη, για να μη θεωρήσετε ότι δεν υπάρχει μια περαιτέρω αξιολόγηση του θέματος που έχετε θέσει, το γραφείο κοινοβουλευτικών θεμάτων του Υπουργείου Δικαιοσύνης, παρ’ όλο αναρμόδιο, ήρθε σε επικοινωνία με το γραφείο του Νομικού Συμβουλίου του Κράτους του Υπουργείου Οικονομικών, που, όπως σας είπα, έχει την κατά κύριο λόγο αρμοδιότητα. Αξιολογεί το Νομικό Συμβούλιο του Κράτους ότι τα υπάρχοντα στοιχεία που έχουν αυτή τη στιγμή διαθέσιμα δεν μπορούν να θεμελιώσουν αίτηση αναψηλάφησης, κατά την πρόβλεψη του Κώδικα Πολιτικής Δικονομίας και του άρθρου 544 του συγκεκριμένου νομικού πλαισίου.

Αποφασίστηκε ότι οι αρμόδιες υπηρεσιακές μονάδες του Νομικού Συμβούλου του Κράτους θα αξιολογήσουν σε τυχόν νέα στοιχεία μια νέα έρευνα. Δεν έχει τεθεί θέμα, ας πούμε, προθεσμίας ή οποιασδήποτε άλλης περίπτωσης, καθώς έχει κριθεί ότι η κατοχή οποιωνδήποτε εγγράφων από το ελληνικό δημόσιο δεν συνιστά αφετηρία προθεσμίας αναψηλάφησης.

Οπότε, δεν υπάρχει προφανώς απώλεια των δικαιωμάτων του ελληνικού δημοσίου. Υπάρχει, όπως είπα και στην πρωτολογία μου, απόλυτος σεβασμός στις αποφάσεις της ελληνικής δικαιοσύνης και, μάλιστα, σ’ αυτό το επίπεδο.

Από την άλλη, εάν το νομικό συμβούλιο και η διοίκηση αξιολογήσει στα δεδομένα που υπάρχουν και ότι υπάρχει ανάγκη άσκησης περαιτέρω ενδίκων μέσων - βοηθημάτων, όπως αυτά που αναφέρετε, είναι στην κρίση της και από εκεί και πέρα θα αξιολογηθεί.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κώτσηρα. Καλή συνέχεια στον Υφυπουργό.

Ο κ. Αρσένης μένει στη θέση του, διότι και η επόμενη ερώτηση είναι δική του.

Προχωράμε, λοιπόν, στην τρίτη με αριθμό 382/4-2-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος την Υπουργό Παιδείας και Θρησκευμάτων,με θέμα: «Ομοφοβική επίθεση καθηγητή σε τρανς μαθήτρια στο Μουσικό Σχολείο του Ιλίου».

Κύριε Αρσένη, ξέρετε τη διαδικασία. Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πάρα πολύ, κύριε Πρόεδρε.

Κυρία Υπουργέ, είμαστε όλοι συγκλονισμένοι μ’ αυτό που έγινε στο Μουσικό Σχολείο Ιλίου, όπου ένας καθηγητής, με βάση τα δημοσιεύματα και τις ανακοινώσεις των παιδιών, επιτέθηκε σε τρανς μαθήτρια της πρώτης γυμνασίου που πήγε στο σχολείο ντυμένη με φούστα αποκαλώντας την ντροπή της κοινωνίας, όπως μαθαίνουμε, και αποβάλλοντάς την από την τάξη.

Είναι αδιανόητο να τραυματίζονται ψυχές ανθρώπων από εκπαιδευτικούς το 2022 με έναν τέτοιο τρόπο, όταν η κοινωνία μας τα έχει ξεπεράσει όλα αυτά, ελπίζω. Είναι, όμως, χαρακτηριστικό το τι συμβαίνει σε μια εκπαίδευση η οποία απαξιώνεται με πάρα πολλούς τρόπους σε ένα δημόσιο σχολείο.

Διάβασα τις απαντήσεις σας, και στην τηλεόραση και στις συνεντεύξεις που δώσατε, ότι οι καθηγητές εκπαιδεύονται. Θα ήθελα να μας πείτε πόσοι καθηγητές και καθηγήτριες έχουν πάρει τα ειδικά μαθήματα, όσον αφορά τον σεβασμό στις επιλογές των μαθητών, οτιδήποτε κι αν αφορά αυτό. Πόσοι καθηγητές και καθηγήτριες έχουν πάρει, έχουν δεχθεί τα σεμινάρια που μας λέτε; Για εσάς εκ του αποτελέσματος αυτά είναι επαρκή; Τι μέτρα θα πάρετε;

Η ανησυχία μου είναι ότι αντιμετωπίζετε το γεγονός αυτό σαν ένα μεμονωμένο γεγονός. Δεν είναι ένα μεμονωμένο γεγονός. Είναι ένα γεγονός που ξέφυγε από τα τείχη του σχολείου και έγινε δημόσιο. Αν δεν το δείτε σαν ένα φαινόμενο, σαν μια πραγματική κατάσταση στη δημόσια παιδεία αυτή τη στιγμή, όπου έχουμε, δυστυχώς, μια μικρή μειοψηφία καθηγητριών και καθηγητών που δεν σέβονται τη διαφορετικότητα, δεν σέβονται τον αυτοπροσδιορισμό των μαθητών, τότε φοβάμαι ότι κλείνετε το μάτι στη συνέχιση τέτοιων φαινομένων.

Έχετε στείλει σχετικές εγκυκλίους στα σχολεία αναφορικά με τον σεβασμό στη διαφορετικότητα; Έχετε δώσει το σήμα επίσημα ως πολιτεία ότι δεν είναι ανεκτή η ομοφοβία στα σχολεία, πόσω μάλλον από καθηγητές;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει η Υφυπουργός Παιδείας και Θρησκευμάτων, η κ. Ζωή - Ζέττα Μακρή. Άλλωστε, χωρίς την κ. Μακρή, δεν νοούνται επίκαιρες ερωτήσεις. Καλημέρα σας, κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Καλημέρα σας, κύριε Πρόεδρε. Ευχαριστώ.

Κύριε συνάδελφε, δηλώσατε συγκλονισμένος και ανήσυχος. Θα σας πω κι εγώ γιατί είμαι συγκλονισμένη και ανήσυχη. Γιατί ένας Βουλευτής του ελληνικού Κοινοβουλίου προσδιορίζει έναν ανήλικο μαθητή δώδεκα ετών ως τρανς μαθήτρια, όταν ο ίδιος ουδέποτε χαρακτήρισε ή προσδιόρισε έτσι τον εαυτό του.

Κύριε συνάδελφε, έχω μπροστά μου τις ανακοινώσεις που έχει κάνει ο πρόεδρος του δεκαπενταμελούς, ο αντιπρόεδρος, η διευθύντρια του σχολείου και η ίδια η μητέρα του παιδιού. Το παιδί το χαρακτηρίζουν ως παιδί. Η μητέρα του δηλώνει περήφανη μητέρα αγοριού που πήγε με φούστα στο σχολείο.

Με πόση ευκολία -για να μην πω επιπολαιότητα και οξύνω- Βουλευτής του ελληνικού Κοινοβουλίου που στην ερώτησή του ξεκινάει με το τρανς μαθήτρια και καταλήγει με τον σεβασμό του αυτοπροσδιορισμού, προσδιορίζει ο ίδιος ένα παιδί, επαναλαμβάνω ανήλικο, δώδεκα ετών, που αναζητεί και ορθά -όπως κάναμε όλοι μας- τα όριά του και δεν έχει δηλώσει ποτέ ότι θέλει να το αποκαλούν έτσι, και του βάζει μια ταμπέλα κατά τη δική του κρίση; Αυτό δεν είναι συγκλονιστικό; Αυτό δεν δημιουργεί ανησυχία σε εσάς που αναρωτιέστε -και θα πάρετε απάντηση στη δευτερολογία μου, το έχω σημειώσει- για το πόσοι εκπαιδευτικοί επιμορφώθηκαν και αν επιμορφώθηκαν. Κατά τη γνώμη μου, είναι επιεικώς απαράδεκτο.

Μιλάτε για αποβολή. Διαβάσατε τι είπαν οι μαθητές; Όχι το Υπουργείο, όχι οι διευθυντές, όχι οι δάσκαλοι αλλά οι μαθητές. Θα σας το διαβάσω εγώ αυτολεξεί: «Επειδή διαβάσαμε διάφορα πράγματα που δεν ισχύουν, όπως για παράδειγμα ότι το παιδί αποβλήθηκε, τιμωρήθηκε και έφυγε από το σχολείο, έχω να πω ότι δεν ισχύει τίποτα από αυτά. Το θέμα λύθηκε όμορφα μέσα στο σχολείο και όλα είναι καλά. Ο πρόεδρος του δεκαπενταμελούς». Κι εσείς έρχεστε εδώ στο Κοινοβούλιο και μιλάτε για αποβολή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, θα μου δώσετε λίγο χρόνο, για να απαντήσω και στις άλλες ερωτήσεις του συναδέλφου και με συγχωρείτε για την ένταση της φωνής μου.

Σε ό,τι αφορά τη δική μας αντίδραση, κύριε συνάδελφε, οι υπηρεσίες του Υπουργείου μας και σε αυτή την περίπτωση αντέδρασαν αστραπιαία, όπως όφειλαν. Ο διευθυντής της Διεύθυνσης Δευτεροβάθμιας Εκπαίδευσης Γ΄ Αθήνας ζήτησε από τη διευθύντρια του σχολείου να καταθέσει εγγράφως αναλυτική έκθεση των γεγονότων που αφορούσαν το περιστατικό και έδωσε, εν συνεχεία, την εντολή διενέργειας ένορκης διοικητικής εξέτασης. Παράλληλα, ο εκπαιδευτικός απομακρύνθηκε -για λόγους που αντιλαμβάνεστε- από το σχολείο και αποσπάστηκε στο Γραφείο Φυσικής Αγωγής της Διεύθυνσης Δευτεροβάθμιας Εκπαίδευσης Γ΄ Αθήνας και ο αρμόδιος Γενικός Γραμματέας, ο κ. Κόπτσης, επισκέφθηκε ο ίδιος το σχολείο, έδωσε και εκείνος εντολή να διερευνηθεί σε βάθος το συμβάν και να αποδοθούν τυχόν ευθύνες.

Δεν έχει ολοκληρωθεί ακόμη η ένορκη διοικητική εξέταση. Αν προκύψουν ευθύνες -θα το τονίσω το «εάν» και θα το τονίζω πάντοτε όχι μόνο ως νομικός αλλά και ως πολιτικός-, τότε θα αποδοθούν.

Σε κάθε περίπτωση, κύριε συνάδελφε, το Υπουργείο μας προωθεί ένα σχολείο δημοκρατικό, συμπεριληπτικό, αποδοχής της διαφορετικότητας, ανοιχτό στην κοινωνία, με εκπαιδευτικούς ευαισθητοποιημένους και ενημερωμένους, επιμορφωμένους -θα σας πω στη δευτερολογία τα νούμερα και θα σας εκπλήξουν-που στηρίζουν τους μαθητές τους, στέκονται αρωγοί στις προσπάθειές τους όχι μόνο στη μαθησιακή διαδικασία αλλά και στην πορεία τους προς την αυτογνωσία.

Οι βασικές νομοθετικές διατάξεις που διέπουν τη φοίτηση των μαθητών σε σχολικές μονάδες της χώρας, διασφαλίζουν την ισότιμη και ανεμπόδιστη πρόσβαση όλων στο ελληνικό εκπαιδευτικό σύστημα. Αυτό αναφέρεται στο άρθρο 1 του ν.1566/85: «Σκοπός της πρωτοβάθμιας και δευτεροβάθμιας εκπαίδευσης είναι να συμβάλλει στην ολόπλευρη, αρμονική και ισόρροπη ανάπτυξη των διανοητικών και ψυχοσωματικών δυνάμεων των μαθητών, ώστε ανεξάρτητα από φύλο και καταγωγή να έχουν τη δυνατότητα να εξελιχθούν σε ολοκληρωμένες προσωπικότητες και να ζήσουν δημιουργικά».

Στην ίδια κατεύθυνση, έχουμε τα νέα προγράμματα σπουδών που κινούνται στην ίδια κατεύθυνση και τα οποία είναι βελτιωμένα, επικαιροποιημένα και σύγχρονα και των οποίων η σύνταξη ολοκληρώθηκε και άρχισε ήδη η πιλοτική εφαρμογή τους. Έχουμε, επίσης, και τα εργαστήρια δεξιοτήτων που είναι μια νέα διδακτική ενότητα που εισάγεται από φέτος στο πρόγραμμα σπουδών όλων των τύπων των σχολικών μονάδων της υποχρεωτικής εκπαίδευσης και σκοπός είναι να ενισχύσουν την καλλιέργεια των ήπιων δεξιοτήτων, των δεξιοτήτων ζωής, των δεξιοτήτων τεχνολογίας και επιστήμης στους μαθητές και στις μαθήτριες. Επίσης, υπάρχουν οι σύμβουλοι σχολικής ζωής, οι ψυχολόγοι και οι κοινωνικοί λειτουργοί. Όλοι αυτοί συμβάλλουν και προωθούν τη δημιουργία ενός σχολικού περιβάλλοντος αρμονικού, ήπιου, σύγχρονου και συμπεριληπτικού.

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Αρσένη, έχετε τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Μακρή, εγώ δεν φοβάμαι το γεγονός, το ενδεχόμενο να είναι τρανς μαθήτρια. Δεν με τρομάζει. Εσάς σας τρομάζει; Σας τρομάζει το γεγονός ότι μπορεί και να είναι; Εμένα δεν με τρομάζει.

Αν έγινε κάποιο λάθος, να ζητήσουμε συγγνώμη από το παιδί. Όμως, εμένα δεν με τρομάζει αυτό το ενδεχόμενο. Εσάς σας τρομάζει ως πολιτική ηγεσία; Σας τρομάζει ως πολιτική ηγεσία, κυρία Μακρή; Εσείς είστε ανοικτοί στον ελεύθερο αυτοπροσδιορισμό του φύλου;

Μας λέτε ότι το θέμα λύθηκε όμορφα μέσα στο σχολείο. Πώς λύθηκε όμορφα μέσα στο σχολείο; Επειδή υπήρξαν διαδικασίες ή επειδή τα παιδιά πήραν την υπόθεση στα χέρια τους, επειδή όλα τα κορίτσια ντύθηκαν σαν αγόρια και τα αγόρια σαν κορίτσια και είπαν ότι τα ρούχα δεν έχουν φύλο και ζήτησαν το δικαίωμα στην έκφραση; Αν δεν υπήρχε αυτή η κατακραυγή, θα κινούνταν οι διαδικασίες; Όχι, δεν θα κινούνταν οι διαδικασίες αν δεν υπήρχε αυτή η κατακραυγή. Αυτή είναι η πραγματικότητα, κυρία Μακρή.

Ζητάμε τα αυτονόητα και δεν τα ζητάμε εμείς. Είναι προτάσεις των αντίστοιχων φορέων οι οποίες έχουν έρθει στα χέρια του Υπουργείου, όμως δεν έχει γίνει κάτι από τότε.

Σύνταξη εξειδικευμένης εγκυκλίου για διαχείριση καθημερινών ζητημάτων σεξουαλικού προσανατολισμού, έκφραση ταυτότητας και χαρακτηριστικών φύλου, διαρκής υλοποίηση προγραμμάτων επιμόρφωσης σε ζητήματα σεξουαλικού προσανατολισμού, έκφραση ταυτότητας φύλου και χαρακτηριστικών φύλου, βιωματικά σεμινάρια σχετικά με την αντιμετώπιση της ομοφοβίας, αναπροσαρμογή του εκπαιδευτικού συστήματος με συμπερίληψη όλων των μειονοτήτων -και όχι επιλεκτικά κάποιων- στα αναλυτικά προγράμματα σπουδών, πειθαρχικός έλεγχος και επιβολή κυρώσεων σε καθηγητές και μαθητές από διαφορετική κλίμακα για την εξάλειψη της λεκτικής βίας και της προσβλητικής συμπεριφοράς.

Υπάρχουν συγκεκριμένα πράγματα που κάνουν άλλες κοινωνίες. Σας ζητάμε να τα κάνετε και εσείς. Το να κάνετε κάποια σεμινάρια σε κάποιους ανθρώπους και συνεχίζουμε να έχουμε αυτά τα αποτελέσματα, καταλαβαίνετε ότι δεν αρκεί, γιατί εάν είχατε αντιμετωπίσει το ζήτημα, δεν θα είχαμε αυτό το αδιανόητο κρούσμα του Μουσικού Σχολείου Ιλίου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Κυρία Μακρή, έχετε τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Προφανώς δεν αρκούν τα σεμινάρια στους εκπαιδευτικούς, κύριε συνάδελφε. Ίσως θα έπρεπε να επεκταθούν και σε άλλες κατηγορίες πολιτών.

Με ρωτήσατε τι με τρομάζει. Να σας πω τι με τρομάζει. Με τρομάζει που επιμένετε εσείς να βάζετε «ταμπέλα» στο ανήλικο. Σας το επεσήμανα στην πρωτολογία μου όσο μπορούσα πιο προσεκτικά και παρ’ όλα αυτά επιμένετε. Με τρομάζει το ότι δεν το αναγνωρίζετε.

Με τρομάζει, επίσης, το ότι λέτε πως όλα αυτά είναι δικοί μου ισχυρισμοί, όταν σας έχω εδώ –αν θέλετε, είναι στη διάθεσή σας- τη δήλωση των μαθητών του δεκαπενταμελούς, οι οποίοι λένε ότι δεν αποβλήθηκε το παιδί και δεν δημιουργήθηκε επεισόδιο.

Όπως σας είπα και στην πρωτολογία μου, στρατηγικός στόχος του Υπουργείου μας είναι να εξασφαλίσει ισότιμη και ανεμπόδιστη πρόσβαση σε ποιοτικότερη εκπαίδευση σε όλους. Κάθε διδακτική χρονιά εφαρμόζονται στις σχολικές μονάδες της πρωτοβάθμιας και δευτεροβάθμιας εκπαίδευσης της χώρας μας, βάσει των εγκυκλίων του Υπουργείου μας, προγράμματα που αφορούν στις θεματικές των ανθρωπίνων δικαιωμάτων, των δικαιωμάτων των παιδιών, της αποδοχής της διαφορετικότητας, καθώς και του κοινωνικού αποκλεισμού και ρατσισμού.

Ενδεικτικά για το διδακτικό έτος 2020-2021, για την ενημέρωση και ευαισθητοποίηση των μαθητών και των μαθητριών για τα ανθρώπινα δικαιώματα, για τα δικαιώματα των παιδιών και τον κοινωνικό αποκλεισμό, υλοποιήθηκαν στις σχολικές μονάδες της χώρας χίλια τριάντα πέντε προγράμματα αγωγής υγείας από εκπαιδευτικούς, μαθητές και μαθήτριες και ενενήντα τέσσερα εκπαιδευτικά προγράμματα από δημόσιους και ιδιωτικούς φορείς.

Από το τρέχον διδακτικό έτος 2021-2022 –σας το ανέφερα ήδη- υπάρχει νέα διδακτική ενότητα με τίτλο Εργαστήρια Δεξιοτήτων. Έχει εισαχθεί στο εβδομαδιαίο ωρολόγιο πρόγραμμα όλων των τύπων των σχολικών μονάδων της υποχρεωτικής εκπαίδευσης, στα νηπιαγωγεία, στα δημοτικά και στα γυμνάσια και παράλληλα βρίσκεται σε εξέλιξη επιμόρφωση ογδόντα πέντε χιλιάδων εκπαιδευτικών όλων των βαθμίδων και ειδικοτήτων. Από αυτούς τους ογδόντα πέντε χιλιάδες, κύριε συνάδελφε, οι εξήντα πέντε χιλιάδες έχουν ήδη πιστοποιηθεί και ακολουθεί βεβαίως και η πιστοποίηση των υπολοίπων.

Αυτά τα Εργαστήρια Δεξιοτήτων αποτελούν μια καινοτόμο διδακτική και εκπαιδευτική δράση, η οποία συνίσταται στην προσθήκη νέων θεματικών κύκλων. Αξιοποιώντας μεθόδους διερευνητικής αποκαλυπτικής μάθησης, τα παιδιά έρχονται σε επαφή με έννοιες όπως ενσυναίσθηση, αλληλοϋποστήριξη, αυτοεπίγνωση, αλληλοκατανόηση, αλληλοσεβασμός και άλλες σχετικές έννοιες, που ευνοούν τον αυτοπροσδιορισμό, την ενδυνάμωσή τους, την ανάληψη ευθύνης, την αναγνώριση και την αποδοχή της διαφορετικότητας και τα βοηθά να κατανοήσουν τον εαυτό τους και τον κόσμο μέσα στον οποίο ζουν.

Εν κατακλείδι, κύριε συνάδελφε, θα συμφωνήσουμε ότι τώρα πια και η κοινωνία και το Υπουργείο μας και όλοι μας έχουμε αντιληφθεί ότι ο αυτοπροσδιορισμός είναι σεβαστός -δεν είναι απλώς ανεκτός-, είναι απαραίτητος και στην κατεύθυνση αυτή κινούμαστε όλοι.

Ο αυτοπροσδιορισμός, λοιπόν, μεταξύ των άλλων επιτρέπει -να μην πω επιβάλλει σε όλους μας- στον αυτοπροσδιοριζόμενο να επιλέξει τους ενδυματολογικούς κανόνες με βάση τους οποίους θα κινηθεί και επιβάλλει σε εμάς αυτό να το σεβαστούμε.

Αφού ξεκαθαρίσουμε, λοιπόν, ότι ο αυτοπροσδιορισμός είναι σεβαστός από εκπαιδευτικούς, από μαθητές, από την κοινωνία, ας ξεκαθαρίσουμε και ότι αφ’ ης στιγμής αυτοπροσδιοριστεί ο εκπαιδευόμενος, ο μαθητής, εν συνεχεία θα πρέπει τους στοιχειώδεις ενδυματολογικούς κανόνες να τους τηρήσει.

Δεν είμαστε στην εποχή που τα παιδιά πρέπει να τηρούν κανόνες. Είμαστε στην εποχή που τα παιδιά δεν πρέπει να παραβιάζουν κανόνες. Είναι μια λεπτή ισορροπία. Ας την τηρήσουμε. Αυτή είναι προς όφελος των παιδιών και όλων μας. Είναι σεβαστή.

Ο αυτοπροσδιορισμός είναι εκ των ων ουκ άνευ πια. Το έχει αποδεχθεί η συντριπτική πλειοψηφία της κοινωνίας. Ελάχιστες φωνές είναι η ισχνή μειοψηφία. Αφ’ ης στιγμής, λοιπόν, αυτό επιτευχθεί, οι ελάχιστοι, οι στοιχειώδεις -ούτε παρωχημένοι, ούτε υπερβολικοί- ενδυματολογικοί κανόνες που δεν αναιρούν τον αυτοπροσδιορισμό οφείλουν να γίνονται σεβαστοί.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Η πρώτη με αριθμό 384/7-2-2022 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων με θέμα: «Αναγκαία η άμεση διόρθωση των λαθών στον επανυπολογισμό των συντάξεων», δεν θα συζητηθεί λόγω κωλύματος του Βουλευτή.

Η δεύτερη με αριθμό 1964/18-12-2021 ερώτηση του κύκλου αναφορών και ερωτήσεων του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Αναγκαία η προστασία όλων των διανομέων-μεταφορέων που απασχολούνται στις ψηφιακές πλατφόρμες», δεν θα συζητηθεί επίσης λόγω κωλύματος του Βουλευτή.

Θα συζητηθεί τώρα η πρώτη με αριθμό 389/7-2-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες χαμένες ώρες ανά εβδομάδα σε γυμνάσια και λύκεια στις περιοχές της δυτικής Αθήνας».

Ορίστε, κύριε Αρσένη έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, εδώ πέρα δυστυχώς καταδεικνύεται όλη η γύμνια του Υπουργείου για τη δημόσια παιδεία. Την ίδια στιγμή που εκδικητικά αυξάνετε τις απαιτήσεις για την προαγωγή και εισαγωγή των μαθητών που δύο χρόνια τα είχατε σε τηλεκπαίδευση, την ίδια στιγμή που έχετε βάλει τράπεζα θεμάτων στην οποία θα εξεταστούν για την προαγωγή τους, ένα εξάμηνο μετά την έναρξη του σχολείου δεν έχετε στείλει τους καθηγητές που θα διδάξουν αυτά τα μαθήματα, όμως θα εξετάσετε αυτά τα παιδιά σε αυτή την ύλη.

Αναλυτικά, θα μιλήσω για τη δυτική Αθήνα με βάση τα στοιχεία της Β΄ΟΛΜΕ. Στο Αιγάλεω, σχολική μονάδα ειδικής αγωγής και δευτεροβάθμιας εκπαίδευσης με εκατόν σάραντα έξι μαθητές, όχι μόνο σε Αιγάλεω, Περιστέρι, Ίλιον, Χαϊδάρι, Αγία Βαρβάρα και άλλες περιοχές της δυτικής Αθήνας, αλλά και από όμορους δήμους, τεράστια προβλήματα, ελλείψεις στις αίθουσες διδασκαλίας, ανεπαρκή μέτρα φύλαξης για τη διάδοση του κορωνοϊού, με δύο και τρία τμήματα σε αίθουσα είκοσι τετραγωνικών μέτρων, με κενά σε εκπαιδευτικό και ειδικό βοηθητικό προσωπικό. Χάνονται ογδόντα πέντε ώρες ανά εβδομάδα σε βασικές ειδικότητες. Πρώτο, Δεύτερο και Εσπερινό ΕΠΑΛ Αιγάλεω. Τριάντα τρεις, δώδεκα και πενήντα μία ώρες ανά εβδομάδα αντίστοιχα, σε βασικές ειδικότητες. Δεύτερο ΕΠΑΛ Αιγάλεω. Παρέρχεται η επαγγελματική ειδικότητα του βοηθού νοσηλευτή. Τα παιδιά δεν διδάσκονται τη σχετική ύλη πλέον, ελλείψει εκπαιδευτικού. Ενιαίο Ειδικό Επαγγελματικό Γυμνάσιο-Λύκειο Αιγάλεω. Είκοσι επτά ώρες την εβδομάδα, σε τομείς που οι μαθητές παίρνουν ειδικότητα. Τεχνικός εφαρμογών πληροφορικής. Γενικά λύκεια. Τρίτο Γυμνάσιο Χαϊδαρίου. Είκοσι επτά ώρες χάνονται την εβδομάδα. Τρίτο Γυμνάσιο Αιγάλεω. Χάνονται είκοσι ώρες από φιλολογικά, ξένες γλώσσες και πληροφορική. Έχετε, κυρία Υφυπουργέ, τράπεζα θεμάτων σε αυτά τα μαθήματα;

Τα τμήματα ένταξης σχολείων για τα παιδιά, που χρειάζονται ενίσχυση στη συντριπτική πλειοψηφία υπολειτουργούν, ενώ το Υπουργείο αρνείται να εγκρίνει τη σύσταση νέων τμημάτων σε σχολικές μονάδες που πληρούν τις προϋποθέσεις. Άνοιξαν τα σχολεία, κυρία Υπουργέ; Τα έχετε ανοίξει πραγματικά; Τα ανοίξατε με μαθήματα στα οποία θα απαιτήσετε να εξεταστούν τα παιδιά του δημόσιου σχολείου με βάση θεμάτων στα οποία δεν τους έχετε δασκάλους να τα διδάσκουν και θα ζητήσετε από αυτά τα παιδιά να προαχθούν με βάση μαθήματα που δεν διδάχτηκαν; Είναι πραγματικά ανοικτά τα σχολεία στη δυτική Αθήνα, κυρία Υπουργέ; Δεν είναι.

Σας ζητούμε έξι μήνες μετά την έναρξη των μαθημάτων να προσλάβετε επιτέλους καθηγητές, να στελεχώσετε επιτέλους αυτά τα σχολεία, να ανοίξετε επιτέλους τα σχολεία στην δυτική Αθήνα και παντού, γιατί αυτή η εικόνα είναι ίδια σε όλη την Ελλάδα και όχι μόνο στα ειδικά -που είναι ντροπή- αλλά και στα γενικά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει και σε αυτή την ερώτηση η Υφυπουργός Παιδείας και Θρησκευμάτων, κ. Ζέττα Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Στην προηγούμενη απάντηση, κύριε συνάδελφε, έκανα κάποιες παρατηρήσεις. Τώρα θα μου επιτρέψετε να κάνω κάποιες διορθώσεις τις οποίες πίστευα ότι θα κάνετε στην πρωτολογία, είδα όμως πως δεν τις κάνατε.

Διακόσιες δώδεκα χιλιάδες αιτήσεις εκπαιδευτικών, κύριε συνάδελφε, για συνταξιοδότηση δεν υπάρχει περίπτωση να έγιναν. Εκατόν ογδόντα χιλιάδες είναι οι εκπαιδευτικοί. Οι διακόσιοι δώδεκα ζήτησαν να βγουν στη σύνταξη;

Σας λέω λοιπόν, ότι ήδη από τις 26 Αυγούστου, δηλαδή πολύ πριν από την ημέρα έναρξης της σχολικής χρονιάς, όλοι οι εμπλεκόμενοι φορείς, δηλαδή το Υπουργείο, οι περιφερειακές διευθύνσεις εκπαίδευσης, οι διευθύνσεις πρωτοβάθμιας και δευτεροβάθμιας εκπαίδευσης έκαναν τις απαραίτητες ενέργειες, με στόχο, με σκοπό την ομαλή λειτουργία των εκπαιδευτικών μονάδων.

Μιλάτε στην ερώτησή σας για έξι χιλιάδες κενά στις αρχές Οκτωβρίου. Από τότε, από τον Οκτώβριο μέχρι σήμερα έχουν γίνει δεκαέξι χιλιάδες τετρακόσιες ενενήντα εννέα προσλήψεις εκπαιδευτικών και μελών ειδικού επιστημονικού και βοηθητικού προσωπικού, άλλες είκοσι έξι χιλιάδες πεντακόσιες έντεκα προσλήψεις είχαν γίνει νωρίτερα, σύνολο σαράντα τρεις χιλιάδες δέκα προσλήψεις, εκτός των δεκαέξι χιλιάδων εκατόν ογδόντα τεσσάρων διορισμών.

Στη Διεύθυνση Δευτεροβάθμιας Εκπαίδευσης Γ΄ Αθήνας για την οποία μας ρωτάτε -στην οποία ανήκουν και τα σχολεία στα οποία αναφέρεστε, δηλαδή- πραγματοποιήθηκαν την τελευταία διετία εκατόν ένας μόνιμοι διορισμοί εκπαιδευτικών διαφόρων κλάδων και ειδικοτήτων στη γενική εκπαίδευση, ογδόντα τέσσερις στην ειδική αγωγή και εκπαίδευση, είκοσι εννέα μόνιμοι διορισμοί μελών ειδικού επιστημονικού και βοηθητικού προσωπικού, συνολικά διακόσιοι δεκατέσσερις μόνιμοι διορισμοί στα σχολεία στα οποία αναφέρεστε. Μιλάμε για την Δευτεροβάθμια Εκπαίδευση Γ΄ Αθήνας. Κατά την τρέχουσα σχολική χρονιά 2021-2022 στη Διεύθυνση Δευτεροβάθμιας Εκπαίδευσης Γ΄ Αθήνας έχουν πραγματοποιηθεί έως τώρα επτακόσιες έξι προσλήψεις αναπληρωτών εκπαιδευτικών και μελών ειδικού επιστημονικού και βοηθητικού προσωπικού.

Συγκεκριμένα, τριακόσιες ογδόντα δύο προσλήψεις στις δομές γενικής εκπαίδευσης, διακόσιες εξήντα οκτώ προσλήψεις στις δομές ειδικής αγωγής και εκπαίδευσης και πενήντα έξι επιπλέον προσλήψεις προσωρινών αναπληρωτών με σχέση εργασίας ιδιωτικού δικαίου ορισμένου χρόνου με συμβάσεις τρίμηνης διάρκειας για την κάλυψη των κενών που προκύπτουν από λόγους συναφείς με τη μετάδοση και διασπορά του κορωνοϊού. Στο 3ο Γυμνάσιο Χαϊδαρίου δεν υπάρχει κενό. Για το κενό που μιλάτε, για την ειδικότητα ΠΕ86 της πληροφορικής στο 3ο Γυμνάσιο Αιγάλεω έγινε καταγραφή στις 3 Φεβρουαρίου του 2022 και θα καλυφθεί εντός των ημερών. Και για να είμαι πιο συγκεκριμένη το αργότερο την επόμενη Τετάρτη, βάσει μιας ειδικής προκήρυξης που βρίσκεται σε εξέλιξη και μέχρι την ερχόμενη Τετάρτη το αργότερο θα αναλάβει υπηρεσία ο εκπαιδευτικός.

Στο ζήτημα που θίγετε για την έλλειψη αιθουσών διδασκαλίας στο ΕΚ Αιγάλεω ισχύουν τα εξής: Το Υπουργείο μας πριν προβεί στην ίδρυση σχολικών μονάδων εξασφαλίζει από τους οικείους δήμους βεβαίωση για την ύπαρξη κατάλληλου χώρου στέγασής τους, όπως επίσης και τη δυνατότητα χρηματοδότησής τους μέσω του προϋπολογισμού του δήμου. Με αυτές τις προϋποθέσεις στηρίχθηκε το ΕΚ Αιγάλεω σύμφωνα με το ΦΕΚ1640/2001.

Περαιτέρω αρμοδιότητα για τα θέματα των κτηριακών ζητημάτων των σχολικών μονάδων έχει πάντοτε ο εκάστοτε δήμος, στον οποίο υπάγεται η σχολική μονάδα.

Και για τα μέτρα προφύλαξης του κορωνοϊού, να μην κάνω συγκεκριμένη αναφορά, αναλυτικότερη. Το ξέρετε, όλους μας απασχολεί, ισχύει η κοινή υπουργική απόφαση που δημοσιεύτηκε στο ΦΕΚ4187/2021, τροποποιήθηκε εν συνεχεία στις 21 Οκτωβρίου του 2021, συμπληρώθηκε στις 6 Ιανουαρίου του 2022 και ισχύει μέχρι τις 30 Ιουνίου του 2022. Σε αυτό σας λέω σε απλά ελληνικά, ότι σύμφωνα με τις οδηγίες των ειδικών που τις μετατρέπουμε σε πολιτικές αποφάσεις, λαμβάνονται συγκεκριμένα μέτρα προφύλαξης προστασίας και βεβαίως, αντιμετώπισης τυχόν κρουσμάτων κορωνοϊού. Είναι γνωστά και τα έχουμε αναλύσει επανειλημμένα. Τα ξέρετε και εσείς. Μην κουράζω τον κοινοβουλευτικό διάλογο με θέματα τα οποία έχουμε αναπτύξει επανειλημμένα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μακρή.

Κύριε Αρσένη έχετε τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, σαράντα πέντε χιλιάδες αναπληρωτές για ποιο λόγο δεν μονιμοποιούνται; Δεν καλύπτουν πάγιες ανάγκες; Και για ποιο λόγο προχωράτε με την αναπλήρωση, με την πρόσληψη αναπληρωτών σε κύματα; Προσλάβατε Σεπτέμβριο, τέλη Οκτώβρη, τώρα προσλάβατε αναπληρωτές με τρίμηνη διάρκεια.

Πείτε μου, κυρία Μακρή, ένας εκπαιδευτικός που μπαίνει στην αίθουσα για τρεις μήνες σε βασικά μαθήματα, τι εκπαιδευτικό προϊόν παράγει; Σε τρεις μήνες τι προλαβαίνει; Να μάθει τα παιδιά, να δημιουργήσει εκπαιδευτική σχέση μαζί τους, να τους διδάξει την ύλη στην οποία θα εξεταστούν και θα κριθεί η προαγωγή τους; Δεν θυμάμαι από τη δικιά μου εμπειρία στο δημόσιο σχολείο να έχτιζα τέτοια σχέση μαθησιακή με έναν καθηγητή, μέσα σε τρεις μήνες. Δεν ξέρω πόσοι στην Κυβέρνηση έχετε εμπειρία από το δημόσιο σχολείο, αλλά δεν λειτουργούν έτσι τα πράγματα.

Αναγνωρίσατε κενά. Μας λέτε όμως, για τις προσλήψεις. Προχωράτε πάλι στην ωραιοποίηση. Αν κάνετε προσλήψεις έχουμε ή όχι αυτήν τη στιγμή αυτά τα αδιανόητα τα κενά; Και πάλι θα επαναλάβω: ογδόντα πέντε ώρες διδασκαλίας δεν γίνονται, χάνονται μαθήματα, στο ΕΚ Αιγάλεω, σε ειδικό σχολείο. Στο εσπερινό ΕΠΑΛ Αιγάλεω πενήντα ένα, στο 1ο ΕΠΑΛ Αιγάλεω τριάντα τρεις, στο 2ο ΕΠΑΛ Αιγάλεω δώδεκα, κάθε βδομάδα. Στο ΕΝΕΕΓΥΛ Αιγάλεω, πάλι ειδικό σχολείο, είκοσι επτά, στο 3ο Γυμνάσιο Αιγάλεω είκοσι, στο 4ο Λύκειο Αιγάλεω δώδεκα και πάρα πολλές άλλες σε μαθήματα σε όλα τα γυμνάσια και τα λύκεια της περιοχής, σε μάθημα τα οποία θα εξεταστούν στην τράπεζα θεμάτων. Αυτό πώς δεν είναι πρόβλημα για εσάς; Εσείς δηλαδή, πώς θα πάτε και θα πείτε σε αυτά τα παιδιά ότι θα εξεταστούν με τράπεζα θεμάτων και θα κριθεί η προαγωγή τους σε τέτοια σχολεία; Θα μας εξηγήσετε; Πώς δηλαδή, που ένα εξάμηνο μετά δεν έχετε καλύψει αυτά τα κενά! Θέλετε να δούμε πώς ήταν οι εγκαταστάσεις πριν από λίγους μήνες; Ακόμη, όμως και ένα εξάμηνο μετά, δεν έχετε καλύψει τα κενά στην εκπαίδευση. Είναι δυνατόν; Και έρχεστε εδώ και μας λέτε ότι όλα είναι καλά; Είναι δυνατόν; Δηλαδή τι παραπάνω μπορεί να τεκμηριώσει ολιγωρία και ανικανότητα, παρά ένα εξάμηνο μετά να έχουμε τέτοια κενά σε μαθήματα, τα οποία θα εξεταστούν τα παιδιά; Και δεν αναφέρομαι προσωπικά σε εσάς. «Το ψάρι βρωμάει από το κεφάλι» και υπάρχει μια απόφαση της Κυβέρνησης σε κεντρικό επίπεδο να απαξιώσει τη δημόσια παιδεία. Αυτή είναι εδώ η ουσία.

Σας καλούμε να προχωρήσετε σε ουσιαστικές μονιμοποιήσεις των αναπληρωτών. Σας καλούμε να προχωρήσετε σε κάλυψη των κενών στην εκπαίδευση. Σας καλούμε να εξαιρέσετε από οποιαδήποτε τράπεζα θεμάτων, που θα έπρεπε έτσι κι αλλιώς να καταργηθεί, τα παιδιά που δεν έχουν διδαχθεί αυτά τα μαθήματα. Είναι ή όχι κοινός τόπος αυτός; Πώς θα εξετάσετε παιδιά τα οποία δεν διδάσκονται τα μαθήματά τους; Το κάνατε μία φορά με την τηλεκπαίδευση. Μην το κάνετε δεύτερη φορά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Κυρία Μακρή, έχετε τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, ας αντιπαρέλθω τον χαρακτηρισμό «το ψάρι βρωμάει από το κεφάλι». Θεωρώ ότι είναι πάρα πολύ υπερβολικός. Καλό είναι να μην ακούγονται τέτοιοι χαρακτηρισμοί στην Αίθουσα και, μάλιστα, από συναδέλφους που θεωρούν ότι έχουν εισάγει ένα καινούργιο ήθος.

Διορισμοί σε κύματα, κύριε συνάδελφε; Όταν ένας εκπαιδευτικός αρρωσταίνει, όταν μία εκπαιδευτικός εγκυμονεί δεν θα αντικατασταθεί; Γίνονται προσλήψεις ανάλογα με τις ανάγκες των εκπαιδευτικών. Αν νοσεί, αρρωσταίνει, απουσιάζει από την εκπαιδευτική διαδικασία, θα αφήσουμε τα παιδιά χωρίς δάσκαλο, χωρίς καθηγητή;

Μιλάτε για τους τρίμηνους διορισμούς. Προφανώς και εκπαιδευτικά είναι καλύτερο ο καθηγητής να ξεκινήσει τη χρονιά και να την τελειώσει. Αν νοσήσει λόγω COVID, εσείς εισηγείστε επί τρεις μήνες τα παιδιά αυτά να μείνουν χωρίς εκπαιδευτικούς, να μείνουν χωρίς επαφή με τη διδασκαλία; Δεν καταλαβαίνω.

Εσείς ειδικά, επειδή μας κάνετε την τιμή και μας ελέγχετε κοινοβουλευτικά -και πολύ σωστά κάνετε και βλέπετε ότι πάντοτε απαντούμε, τουλάχιστον μία φορά την εβδομάδα- άρα θεωρώ ότι έχετε μια εξοικείωση με την εκπαιδευτική διαδικασία, θα έπρεπε να προσέχετε πολύ περισσότερο όταν εισηγείστε ή υπαινίσσεται ότι κάτι τέτοιο πρέπει να γίνει.

Θα σας πω, λοιπόν, ότι εμείς στο Υπουργείο αντιμετωπίζουμε και άμεσα και αποτελεσματικά όλα τα ζητήματα που προκύπτουν και έχουμε ως στόχο να λειτουργήσουν απρόσκοπτα τα σχολεία και να υπάρχει πλήρης αναπλήρωση των κενών που δημιουργούνται.

Θα σας θυμίσω για άλλη μια φορά ότι στις τρεις σχολικές χρονιές κατά τη διάρκεια της θητείας μας έχουμε σπάσει κάθε ρεκόρ προσλήψεων αναπληρωτών στα εκπαιδευτικά χρονικά, αλλά και κάθε ρεκόρ διορισμών της τελευταίας δωδεκαετίας.

Τεσσερισήμισι χιλιάδες μόνιμοι διορισμοί στην ειδική αγωγή, κύριε συνάδελφε, το σχολικό έτος 2020-2021, οι πρώτοι στα χρονικά της εκπαιδευτικής διαδικασίας. Και δεκαέξι χιλιάδες εκατόν ογδόντα τέσσερις συνολικά μόνιμοι διορισμοί εκπαιδευτικών την τελευταία διετία, που ήταν οι πρώτοι που έγιναν την τελευταία δωδεκαετία. Σαράντα τρεις χιλιάδες δέκα προσλήψεις αναπληρωτών εκπαιδευτικών και μελών ειδικού βοηθητικού και επιστημονικού προσωπικού, για να καλυφθούν τα κενά. Γιατί αναρωτηθήκατε γιατί γίνονται. Για να καλυφθούν τα κενά και να υπάρχει απάντηση σε ερωτήσεις Βουλευτών που έχουν αγωνία και ανησυχία.

Όπως σας είπα και πριν και θα σας το αναπτύξω και τώρα, η διαδικασία της πλήρωσης των λειτουργικών κενών του συνόλου των εκπαιδευτικών δομών είναι μια σύνθετη και δυναμική διαδικασία. Συγκεντρώνονται τα κενά από τις αποκεντρωμένες αρμόδιες υπηρεσίες. Γίνεται η κατανομή τους, σύμφωνα με τις υφιστάμενες πιστώσεις των προγραμμάτων του ΕΣΠΑ κυρίως, αλλά και του τακτικού προϋπολογισμού για τη διενέργεια των προσλήψεων.

Στις τοποθετήσεις των προσληφθέντων σημειώνεται ότι κάθε διεύθυνση εκπαίδευσης είναι αρμόδια να ιεαραρχεί τις ανάγκες και να προσδιορίζει τους αριθμούς των κενών. Ήδη, από τις 26-8-2021 –σας το είπα στην πρωτολογία μου- πολύ πριν από την έναρξη του σχολικού έτους είχαμε πραγματοποιήσει το μεγαλύτερο μέρος των προσλήψεων και ήδη από τότε είχαμε καλύψει το 85% των κενών που είχαν δηλωθεί από τις διευθύνσεις εκπαίδευσης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μακρή.

Κύριε Αρσένη, καλή συνέχεια. Προς έκπληξή μου, δεν έχετε άλλη ερώτηση.

Προχωρούμε στην πρώτη με αριθμό 1970/20-12-2021 ερώτηση του κύκλου των αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος την Υπουργό Παιδείας και Θρησκευμάτων, με θέμα: «Αποκατάσταση της αδικίας για αδιόριστους επιτυχόντες του διαγωνισμού του ΑΣΕΠ 2008».

Κύριε Κεγκέρογλου, καλημέρα. Έχετε δύο λεπτά για το ξεκίνημά σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, γνωστό το θέμα, γνωστή η αδικία -και προσωπικά τη γνωρίζετε- άγνωστο, όμως, πότε θα επιλυθεί. Παραμένουν αδιόριστοι επιτυχόντες του διαγωνισμού του 2008, που έχουν υψηλότερη βαθμολογία από άλλους εκπαιδευτικούς που ήδη έχουν διοριστεί και καλώς έχουν διοριστεί.

Παρά την απάντησή σας, επανερχόμαστε, διότι υπάρχουν νέα δεδομένα τα οποία ανατρέπουν τα εμπόδια τα οποία υπήρχαν. Αναφέρομαι στην απόφαση της ολομέλειας του Συμβουλίου της Επικρατείας και στα συμπεράσματά της, την υπ’ αριθμόν 1834 του 2020-2021.

Συγκεκριμένα, εγκρίθηκαν όλοι οι διορισμοί του άρθρου 73 του ν.4589/2019 ως νόμιμοι και συνταγματικοί. Επομένως, τουλάχιστον όσοι έχουν στους πίνακες επιτυχόντων του 2008 ίση και ανώτερη βαθμολογία από τον τελευταίο διορισθέντα. Και στην ουσία, εξομοιώνονται πλήρως οι διορισμένοι με τους αδιόριστους ως προς το δικαίωμα. Ως κριτήριο διορισμού αναφέρθηκε στην ανωτέρω απόφαση η κατάταξη σε πίνακα επιτυχόντων ΑΣΕΠ, στον οποίο οι εν λόγω αδιόριστοι εκπαιδευτικοί συμμετέχουν και, μάλιστα, με υψηλότερη βαθμολογία.

Δεν έγινε ο διορισμός βάσει δικαστικών αποφάσεων, όπως έλεγε και ο νόμος στο σκεπτικό 16 της ανωτέρω απόφασης και ούτε θα μπορούσε να γίνει, αλλά με πρωτοβουλία του νομοθέτη. Νόμος έγινε, με νόμο διορίστηκαν και όχι με δικαστική απόφαση.

Οι αποφάσεις του Διοικητικού Εφετείου Αθηνών, οι οποίες έχουν προσβληθεί και τις οποίες είχε επικαλεστεί το Υπουργείο σε κάποια φάση, ανατρέπονται από την απόφαση της ολομέλειας του Συμβουλίου της Επικρατείας και προφανώς θα γίνουν δεκτές λόγω της κρίσης της ολομέλειας οι προσφυγές που έχουν γίνει.

Κυρία Υπουργέ, θα ήθελα τη δέσμευσή σας ότι θα εγκύψετε στο πρόβλημα με πνεύμα δικαιοσύνης και αντίληψη ειλικρινούς διάθεσης για την επίλυση, για την αποκατάσταση των αδιόριστων επιτυχόντων εκπαιδευτικών του διαγωνισμού του ΑΣΕΠ που έχουν παραληφθεί, για την αποκατάσταση της αδικίας, για την αποκατάσταση της νομιμότητας πλέον.

Καταθέτω στα Πρακτικά την απόφαση της ολομέλειας του Συμβουλίου Επικρατείας.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Και σε αυτή την ερώτηση θα απαντήσει η Υφυπουργός Παιδείας και Θρησκευμάτων, η κ. Ζέτα Μακρή.

Κυρία Μακρή, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θα ήθελα να διευκρινίσω στον συνάδελφο ότι, όχι μόνο το Υπουργείο μας, αλλά και η Κυβέρνηση πάντοτε συμμορφώνεται με τις δικαστικές αποφάσεις και σύμφωνα με τις δικαστικές αποφάσεις, κατ’ εφαρμογή τους, εκδίδει και τις ανάλογες νομικές ρυθμίσεις. Πάντοτε. Όταν επιτρέπουν, άρα και εννοείται και όταν απαγορεύουν. Γιατί δεν τις επικαλούμαστε μόνον όταν μας βολεύουν για την επίλυση ενός θέματος.

Πολύ σωστά είπατε ότι είναι ένα θέμα το οποίο το γνωρίζω. Μάλιστα, είχα ασκήσει και εγώ κοινοβουλευτικό έλεγχο όταν ήμουν Βουλευτής και ενημερώθηκα γι’ αυτό το πολυδιάστατο, σύνθετο, αλλά κυρίως νομικό θέμα.

Πιστεύω, κύριε συνάδελφε, ότι αν το αναπτύξουμε πλήρως εδώ στη Βουλή, θα μετατρέψουμε τον κοινοβουλευτικό έλεγχο σε νομικό σεμινάριο. Γι’ αυτό, όπως και εσείς ευφυώς κάνατε στη δική σας την ερώτηση, θα αποφύγω να πω πολλά νομικά πράγματα. Θα εκθέσω το ιστορικό της υπόθεσης όσο γίνεται πιο σύντομα και τις νομικές ενέργειες που είχαν σαν αποτέλεσμα να εκδοθούν δικαστικές αποφάσεις που περιόριζαν ή και υποχρέωναν τη διοίκηση σε ενέργειες.

Πέραν, λοιπόν, των εκπαιδευτικών που είχαν διοριστεί με βάση τον διαγωνισμό του ΑΣΕΠ του 2008, οι πίνακες του οποίου παρετείνοντο συνεχώς και διαδοχικά, με απόφαση του τότε Υπουργού Παιδείας Έρευνας και Θρησκευμάτων, κατ’ εφαρμογή πάντα δικαστικών αποφάσεων, διορίστηκαν τετρακόσιοι πενήντα επτά -και όχι τετρακόσιοι είκοσι τρεις που λέτε στην ερώτηση, κύριε συνάδελφε- προσφεύγοντες που είχαν συμπεριληφθεί στους πίνακες κατάταξης. Διορίστηκαν σε κενές οργανικές θέσεις και σε περίπτωση μη ύπαρξης κενών οργανικών θέσεων, σε συσταθείσες προσωποπαγείς θέσεις, εφόσον είχε εκδοθεί αμετάκλητη απόφαση διοικητικού δικαστηρίου με την οποία έγινε δεκτή αίτηση ακυρώσεως κατά της παράλειψης του διορισμού τους.

Ποια ήταν η προϋπόθεση που έβαζε ο νόμος; Οι αποφάσεις να είχαν εκδοθεί μέχρι την έναρξη της ισχύος του ν.4589/2019, δηλαδή μέχρι τις 29-1-2019 και αυτό περιλαμβάνεται στο άρθρο 73 του νόμου αυτού.

Οι εκπαιδευτικοί αυτοί που δικαιώθηκαν κλήθηκαν προς διορισμό βάσει της φθίνουσας σειράς κατάταξης στον αξιολογικό πίνακα του ΑΣΕΠ και μέχρι την πλήρωση του συνολικού αριθμού των θέσεων ανά κλάδο και ειδικότητα, που αντιστοιχούσε στις θέσεις που καλύφθηκαν με τον διορισμό εκπαιδευτικών πέραν της αναλογίας 60% - 40%, δηλαδή να μην διαταραχθεί η αναλογία που περιλαμβανόταν στην προκήρυξη. Το ξέρετε το θέμα, γι’ αυτό άλλωστε έχετε καταθέσει και την ερώτηση.

Όπως προκύπτει και από την αιτιολογική έκθεση του ν.4589/2019, με την προτεινόμενη διάταξη επιτυγχάνεται η συμμόρφωση της διοίκησης σε σειρά δικαστικών αποφάσεων που ακολούθησε τη δημοσίευση της υπ’ αριθμόν 527 του 2015 απόφαση της ολομέλειας του Σ.τ.Ε.. Το σύνολο των δικαιωθέντων εκπαιδευτικών καλείται προς διορισμό με βάση τη φθίνουσα σειρά κατάταξης στον πίνακα υποψηφίων που προκύπτει από τη συνολική βαθμολογία τους, όπως αυτή διαπιστώνεται με απόφαση του ΑΣΕΠ, προκειμένου να ολοκληρωθεί η συμμόρφωση της διοίκησης στις δικαστικές αποφάσεις και να εκκινήσουν νέες διαγωνιστικές διαδικασίες για την πλήρωση θέσεων εκπαιδευτικών.

Θα συνεχίσω στη δευτερολογία, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Μακρή.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Υπουργέ, οι αρχικοί διορισμοί έγιναν σε ευθεία εφαρμογή δικαστικών αποφάσεων. Στη συνέχεια, όμως, υπήρξαν νομοθετικές πρωτοβουλίες που διεύρυναν αυτή τη συμμόρφωση νομοθετικά, αλλά δημιούργησαν το μεγάλο πρόβλημα που σήμερα πρέπει να λύσουμε. Και είναι αποκατάσταση αδικίας, αποκατάσταση νομιμότητας, η εφαρμογή της απόφασης της ολομέλειας του Συμβουλίου της Επικρατείας. Αυτή είναι η πλέον ανώτερη και τελευταία δικαστική απόφαση, με την οποία πρέπει να συμμορφωθούμε. Πρέπει να συμμορφωθούμε ως πολιτεία, πρέπει να συμμορφωθείτε ως Υπουργείο. Αυτή είναι η ευρύτερη έννοια της συμμόρφωσης με τις δικαστικές αποφάσεις.

Πλέον δεν υπάρχει εμπόδιο. Ούτε οι αποφάσεις του Πρωτοδικείου Αθηνών, οι οποίες ανατρέπονται από το σκεπτικό της Ολομέλειας, ούτε κάποιο άλλο εμπόδιο υπάρχει.

Σας υπενθυμίζω ότι η πολιτεία έχει πάρει νομοθετικές πρωτοβουλίες συμμόρφωσης και για τους επιτυχόντες του διαγωνισμού του 1994 που δεν είχαν προσληφθεί και από τον ν.3320/2005 το διαγωνισμό του 1998 του ΑΣΕΠ που ήταν κάποιοι που δεν είχαν προσληφθεί, ενώ είχαν προσληφθεί με χαμηλότερες βαθμολογίες. Σας υπενθυμίζω την νομοθετική πρωτοβουλία ν.4369/2016 που διορίστηκαν όλοι όσοι είχαν πετύχει σε αυτόν τον διαγωνισμό του ΑΣΕΠ. Η πολιτεία, λοιπόν, έχει εξαντλήσει διαχρονικά όλους τους πίνακες γραπτού διαγωνισμού του ΑΣΕΠ επιτυχόντων. Το έκανε και στην περίπτωση των δικαστικών υπαλλήλων και όλων των διαγωνισμών του ΑΣΕΠ, του 1995 κ.λπ..

Εάν δείτε διαχρονικά, λοιπόν, αυτή η συμμόρφωση υπάρχει και εξελίσσεται. Δυστυχώς, όμως, εξελίσσεται αργά, μετά από χρόνια και αφού κατανοήσουν οι πάντες ότι τελικά είχαν άδικο που έβαζαν προσκόμματα σε κάτι δίκαιο και κάτι που εν πάση περιπτώσει, είναι και συνταγματική επιταγή και είναι και αποκατάσταση νομιμότητας, με την ευρεία έννοια της συνταγματικής νομιμότητας.

Επομένως, μετά την απόφαση της Ολομέλειας του Συμβουλίου της Επικρατείας, μετά από δεκάδες γνωμοδοτήσεις του Συνηγόρου του Πολίτη, θα πρέπει το Υπουργείο επιτέλους να αναλάβει νομοθετική πρωτοβουλία, να λύσει το θέμα, να αποκατασταθεί η αξιοπιστία των γραπτών διαγωνισμών που είναι ένα ζητούμενο. Οι διαγωνισμοί, ιδιαίτερα στην εκπαίδευση, νομίζω ότι έχουν τη σημασία τους να ολοκληρώνονται και ως προς τα δικαιώματα αυτών που συμμετέχουν και κυρίως, τα δικαιώματα αυτών που συμμετέχουν και επιτυγχάνουν και βρίσκονται σε βαθμολογική σειρά πάνω από αυτούς που ήδη έχουν διοριστεί.

Οι παραλείψεις της διοίκησης ή παραλείψεις ακόμα περισσότερο της πολιτείας γενικότερα δεν πρέπει να είναι κάτι που θα το πληρώνουν οι συμμετέχοντες και οι επιτυχόντες του διαγωνισμού.

Θα ήθελα, λοιπόν, να το μελετήσετε περαιτέρω και να συμμορφωθούμε με την ευρεία έννοια με την απόφαση της τελευταίας Ολομέλειας του Συμβουλίου της Επικρατείας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Κυρία Μακρή, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θα συμφωνήσω με τον συνάδελφο πως οι παραλείψεις της διοίκησης δεν πρέπει να επιβαρύνουν τους πολίτες. Θα του εκθέσω, όμως, τους νομικούς περιορισμούς για τους οποίους δεν μπορεί να ικανοποιηθεί το αίτημα αυτό, όπως και οι υπηρεσίες άλλωστε μας έχουν αναφέρει και εγγράφως.

Όπως σας είπα και στην πρωτολογία, κύριε συνάδελφε, το άρθρο 73 εφαρμόστηκε μόνο στους δικαιωθέντες με αμετάκλητες δικαστικές αποφάσεις, τους επιτυχόντες του ΑΣΕΠ του 2008 και κατ’ εφαρμογή των δικαστικών αποφάσεων έχουν ήδη διοριστεί. Άρα άλλη εκκρεμότητα για τη διοίκηση δεν υφίσταται. Δεν υπάρχει δικαστική απόφαση που να την υποχρεώνει σε συμμόρφωση.

Επιμένω σε αυτό και το εξηγώ και το επαναλαμβάνω και σας κουράζω γιατί είναι περιοριστικός χαρακτήρα της διάταξης του άρθρου 73, του ν.4589/2019. Δεν εναπόκειται, δηλαδή, στην ευχέρεια της διοίκησης να επεκτείνει την εφαρμογή σε άλλους επιτυχόντες πέραν των όσων σωρευτικά πληρούσαν τις προϋποθέσεις διορισμού όπως ορίζονται στο άρθρο 73, το οποίο, επαναλαμβάνω, εκδόθηκε κατ’ εφαρμογή αποφάσεων του Σ.τ.Ε..

Στην παρατήρηση σας ότι πράγματι υπήρξαν νομοθετικές πρωτοβουλίες και ρυθμίστηκαν ανάλογες περιπτώσεις εκπαιδευτικών ή άλλων δημοσίων υπαλλήλων, αλλά και στην πρόσθετη επισήμανση που κάνατε ότι ακόμη και ο Συνήγορος του Πολίτη εξέδωσε τον Οκτώβρη του 2019 θετικό πόρισμα μετά από πενήντα τρεις αναφορές, σας διευκρινίζω ότι υπάρχει πρόσθετος μεταγενέστερος του 2019 δικαστικός περιορισμός όπου το Σ.τ.Ε. με την απόφαση 1834/2021 της Ολομέλειας έκρινε ότι με τον διορισμό τετρακοσίων 457 επιτυχόντων ΑΣΕΠ 2008, βάσει του άρθρου 73 του ν.4580/2019, αυτών που δικαιώθηκαν με δικαστικές αποφάσεις, έκλεισε η εκκρεμότητα της διοίκησης, η οποία έπρεπε να τακτοποιηθεί πολύ περισσότερο εν όψει και της θέσπισης του νέου συστήματος διορισμού εκπαιδευτικών με τον ίδιο νόμο.

Άρα, λοιπόν, η διοίκηση, με βάση την απόφαση που σας ανέφερα το σκεπτικό της, δεν μπορεί να κάνει δεκτά αιτήματα επιτυχόντων του διαγωνισμού του 2008 δεν είχαν καταταγεί σε πίνακες που δεν βρίσκονται πλέον σε ισχύ.

Ενδεικτικά, θα σας πω για τις αποφάσεις του Διοικητικού Εφετείου Αθηνών. Θα αναφέρω τις σκέψεις για να δείτε πώς οδηγήθηκαν τα δικαστήρια σε αυτή την έκδοση αποφάσεων. Το σκεπτικό της απόφασης 1281/2020 αναφέρει: «Η αιτούσα δεν υπέβαλε, όπως και η ίδια συνομολογεί, αίτηση προς τη διοίκηση και μάλιστα εντός εύλογου χρόνου από τη δημοσίευση της 527/2015 απόφασης της Ολομέλειας του Σ.τ.Ε.. Αυτή η παράλειψη της αιτούσας και η επικαλούμενη προσδοκία της για αυτεπάγγελτες ενέργειες της διοίκησης για τον διορισμό της δεν δύναται να κριθούν εύλογες εν όψει του αναμενόμενου ενδιαφέροντος της αιτούσας, λαμβανομένης υπ’ όψιν και της ευρείας δημοσιότητας που έλαβε η δημοσίευση της ως άνω δικαστικής απόφασης. Ως εκ τούτου, το δικαστήριο κρίνει ότι στην προκειμένη περίπτωση δεν γεννήθηκε η υποχρέωση της διοίκησης να εξετάσει το αίτημα της αιτούσας εκπαιδευτικού για τον αναδρομικό διορισμό της ή τον διορισμό της με την ειδική ως άνω διάταξη που δεν αφορά στη δική της περίπτωση, εφόσον δεν έχει δικαιωθεί για τον αιτούμενο διορισμό με αμετάκλητη δικαστική απόφαση και νομίμως παραλήφθηκε ο διορισμός της στην εκπαίδευση με τις προβαλλόμενες πράξεις και όσα αντίθετα υποστηρίζονται στην αίτηση ακυρώσεως είναι αβάσιμα».

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μακρή.

Προχωρούμε στην τρίτη με αριθμό 2002/22-12-2021 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Αναγκαία η παράταση τουλάχιστον κατά τρεις μήνες της αποζημίωσης ειδικού σκοπού των εργαζομένων σε αναστολή στις σεισμόπληκτες περιοχές του Νομού Ηρακλείου».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα είμαι σύντομος, κύριε Πρόεδρε, για τον λόγο ότι είμαι εισηγητής σε νομοσχέδιο.

Η συμμόρφωση της διοίκησης με δικαστικές αποφάσεις και με το δίκαιο έχει μία φράση: «ναι, συμμορφώνομαι». Η μη συμμόρφωση έχει πολλές δικαιολογίες. Τώρα, αν στέκουν, είναι ένα θέμα που κρίνουν και οι νομικοί και οι πολίτες.

Έρχομαι στο θέμα της ερώτησης. Είναι πολύ απλό. Ο σεισμός έγινε τον Σεπτέμβρη. Έστω καθυστερημένα το Υπουργείο έδωσε τη δυνατότητα για αναστολή στους εργαζόμενους με αποζημίωση ειδικού σκοπού για τρεις μήνες, ενώ μέχρι τον Μάρτη τουλάχιστον είναι σε κατάσταση έκτακτης ανάγκης η περιοχή. Επιπλέον, το πιο ουσιαστικό είναι ότι οι επιχειρήσεις δεν έχουν ακόμα λειτουργήσει και ούτε προβλέπεται να λειτουργήσουν μέσα στο άμεσο διάστημα.

Το αίτημα, λοιπόν, επομένως που είχα υποβάλει αρχικά ήταν για όλο το διάστημα, που μπαίνει σε κατάσταση έκτακτης ανάγκης η σεισμόπληκτη περιοχή, να ισχύει το μέτρο της αποζημίωσης ειδικού σκοπού. Οι κάτοικοι και οι εργαζόμενοι εκτιμούν ότι αυτό δεν πρόκειται να συμβεί στο επόμενο διάστημα και ζητούν πολύ μεγαλύτερο διάστημα για την ένταξη.

Θα ήθελα, λοιπόν, να μου πείτε αν υπάρχει σκέψη από το Υπουργείο να προχωρήσει στην επέκταση αυτού του θετικού μέτρου για την αποζημίωση ειδικού σκοπού στους εργαζόμενους, οι οποίοι δεν πρέπει, βεβαίως, να απολύονται από τη στιγμή που είναι μια κατάσταση έκτακτης ανάγκης και δεν πρέπει να πληρώσουν αυτοί το μάρμαρο.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Τσακλόγλου, έχετε τον λόγο για τρία λεπτά, για να απαντήσετε στον κ. Κεγκέρογλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Κεγκέρογλου, προφανώς ζητήματα που ανακύπτουν από τις επιπτώσεις φυσικών καταστροφών, όπως οι σεισμοί, στην καθημερινότητα των πολιτών των θιγόμενων περιοχών οφείλουμε να τα αντιμετωπίζουμε με ευαισθησία και άμεση στήριξη στους πληγέντες.

Ο ισχυρός σεισμός στις 28 Σεπτεμβρίου του 2021 στην ευρύτερη περιοχή του Αρκαλοχωρίου του νομού σας, του Νομού Ηρακλείου, πράγματι επέφερε καταστροφές και είχε σημαντικές επιπτώσεις στην καθημερινή ζωή των πολιτών, που προσπαθήσαμε άμεσα να απαλύνουμε.

Επιτρέψτε μου να αναφέρω εν συντομία κάποια από τα μέτρα στήριξης που λάβαμε. Με την τροπολογία της 30-9-2021 χορηγήθηκε έκτακτη οικονομική ενίσχυση ως πρώτη αρωγή για κτηριακές εγκαταστάσεις και κατοικίες φυσικών και νομικών προσώπων που κυμαινόταν από 3.000 έως 14.000 ευρώ. Έκτακτη οικονομική ενίσχυση για αποζημίωση οικοσκευής που κυμαινόταν από 2.000 έως 6.000 ευρώ. Έκτακτη οικονομική ενίσχυση επιχειρήσεων και φορέων μη κερδοσκοπικού χαρακτήρα έναντι επιχορήγησης για την αντιμετώπιση ζημιών έως 8.000 ευρώ. Αναστολή φορολογικών και ασφαλιστικών υποχρεώσεων.

Σε ό,τι αφορά θέματα αρμοδιότητας του Υπουργείου Εργασίας και Κοινωνικών Υποθέσεων, με την απόφαση 108115, που εκδόθηκε βάσει του άρθρου 201 του ν.4855/2021, προβλέφθηκε ότι οι επιχειρήσεις του ιδιωτικού τομέα ανεξαρτήτως κλάδου και επιχειρηματικής δραστηριότητας σε περιοχές που έπληξε σεισμός της 27ης Σεπτεμβρίου και υπέστησαν υλικές ζημιές που τις κατέστησαν ακατάλληλες για χρήση, μπορούν να θέτουν σε αναστολή τις συμβάσεις εργασίας μέρους ή του συνόλου των εργαζομένων τους, οι οποίοι είχαν προσληφθεί μέχρι τις 26 Σεπτεμβρίου και από την ημερομηνία εκδήλωσης του σεισμού και κατ’ ανώτατο όριο για διάστημα τριών μηνών.

Οι ζημίες βεβαιώνονται από το δελτίο επανελέγχου σύμφωνα με το οποίο το κτήριο έχει κριθεί επικίνδυνο για χρήση ή το δελτίο ταχείας αυτοψίας σύμφωνα με το οποίο το κτήριο έχει κριθεί μη κατοικήσιμο ή με πρωτόκολλο αυτοψίας επικινδύνως ετοιμόρροπου κτηρίου του Υπουργείου Υποδομών και Μεταφορών. Οι επιχειρήσεις που αξιοποιούν το εν λόγω μέτρο δεν μπορούν να προβούν σε μειώσεις προσωπικού με καταγγελία των συμβάσεων εργασίας για το χρονικό διάστημα που θέτουν τις συμβάσεις εργασίας των εργαζομένων τους σε αναστολή. Οι εργαζόμενοι των οποίων η σύμβαση εργασίας τίθεται σε αναστολή είναι δικαιούχοι έκτακτης οικονομικής ενίσχυσης των 534 ευρώ που ανέφερε ο κ. Κεγκέρογλου προηγουμένως μηνιαίως. Η ανωτέρω έκτακτη οικονομική ενίσχυση είναι αφορολόγητη, ανεκχώρητη και ακατάσχετη και δεν συμψηφίζεται με βεβαιωμένα χρέη προς το δημόσιο. Αυτά είναι τα μέτρα τα οποία πήραμε.

Τώρα, αγαπητέ κύριε Κεγκέρογλου, με βάση τα στοιχεία που έλαβα από τις αρμόδιες υπηρεσίες του Υπουργείου Εργασίας, ο αριθμός των επιχειρήσεων που έκαναν χρήση των ανωτέρω μέτρων ήταν τριάντα τέσσερις και η χρήση αυτή αφορούσε ενενήντα εργαζόμενους. Όμως, από τους τριάντα τέσσερις εργοδότες μόνο οι έντεκα έκαναν χρήση και για τους τρεις μήνες. Τον Δεκέμβριο στα μέτρα στήριξης είχαν απομείνει μόλις έντεκα επιχειρήσεις και είκοσι επτά εργαζόμενοι. Φαίνεται, δηλαδή, ότι το πρόβλημα βαίνει ταχέως μειούμενο και εν πολλοίς έχει αποκατασταθεί. Τα διαθέσιμα στοιχεία δείχνουν ότι η καθημερινότητα επανέρχεται στην κανονικότητα, όμως, πράγματι, υπάρχουν ακόμα λίγες επιχειρήσεις και εργαζόμενοι που αντιμετωπίζουν σοβαρά προβλήματα.

Τα μέτρα στήριξης για συμβάσεις αναστολής είναι έκτακτα και προφανώς δεν μπορεί να παρατείνονται διαρκώς. Σε κάθε περίπτωση, παρακολουθούμε το θέμα και δεν αποκλείουμε πρόσθετες παρεμβάσεις αν και όταν χρειαστεί.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Προφανώς είστε μακριά από την πραγματικότητα, παρ’ όλο που η Γενική Γραμματέας επισκέφθηκε την περιοχή, πήγε σε κλειστή σύσκεψη, δεν πήγε να δει ότι είναι νεκρωμένα τα πάντα. Δεν υπάρχει καμμία πρόοδος στην αποκατάσταση ούτε την κτηριακή και την οικιστική ούτε στην οικονομική και κοινωνική.

Το σύνολο των επιχειρήσεων είναι από την ευρύτερη περιοχή. Ειδικά όμως στον Δήμο Μινώα Πεδιάδας και στο Αρκαλοχώρι δεν υπάρχει καμμία πρόοδος. Σας το λέω γιατί είμαι κάθε μέρα εκεί και κάθε Σαββατοκύριακο και δεν είναι ανάγκη τώρα να μας κοροϊδεύουν οι υπηρεσίες ή όποιος άλλος έγραψε το ενημερωτικό προς εσάς, όποιος το έγραψε. Είμαι κάθε μέρα εκεί. Δεν γίνεται αυτό το πράγμα. Λοιπόν, είκοσι επτά άνθρωποι; Είκοσι επτά. Δεν είναι μηδέν. Είναι είκοσι επτά άνθρωποι, γιατί είναι είκοσι επτά οικογένειες, γιατί είναι παιδιά είκοσι επτά οικογενειών.

Σας παρακαλώ, λοιπόν, πάρα πολύ, για όσο διάστημα τουλάχιστον η κατάσταση είναι έκτακτης ανάγκης, όσες επιχειρήσεις είναι. Μία; Πέντε οικογένειες; Τρεις; Δέκα; Λέτε «καμμιά». Δεν είναι αυτό το πράγμα σωστό. Ανοίξτε τουλάχιστον για το εξάμηνο σε πρώτη φάση και μακάρι να είναι η εξέλιξη τέτοια, που να μη χρειάζεται να έχουμε μέτρα στήριξης. Ποιος το θέλει; Δουλειά θέλουν οι άνθρωποι. Τα 534 ευρώ εξάλλου δεν αρκούν. Ιδιαίτερα άμα έχουν παιδιά στα σχολεία και τέτοια και με την επιβάρυνση που έχουμε στην περιοχή και με την ακρίβεια και με το ένα και με το άλλο, δεν αρκούν. Αλλά τουλάχιστον, όσο διάστημα είναι η κατάσταση έκτακτης ανάγκης, ανοίξτε το και μακάρι να μην αξιοποιηθεί από καμμιά οικογένεια, να έχετε και εσείς δημοσιονομική εξοικονόμηση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Τσακλόγλου, ορίστε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε. Κι εγώ θα είμαι πολύ σύντομος, κύριε Κεγκέρογλου.

Τα δεδομένα τα οποία παρέθεσα προέρχονται από τα δεδομένα των υπηρεσιών του Υπουργείου Εργασίας. Νομίζω δεν επιδέχονται αμφισβήτηση. Κατά πάσα πιθανότητα ακόμη και τα είκοσι επτά άτομα τα οποία ανέφερα προς το τέλος του προηγούμενου έτους είναι πολύ λιγότερα σήμερα. Εν πάση περιπτώσει, παρακολουθούμε το ζήτημα και σας διαβεβαιώνω ότι, αν χρειαστεί, θα παρέμβουμε.

Δεν θα ήθελα να καταναλώνω τον χρόνο του Σώματος άσκοπα. Βλέπω και τον κ. Συντυχάκη που περιμένει, οπότε ας προχωρήσουμε στην επόμενη ερώτηση.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Προχωρούμε στη συζήτηση της δεύτερης με αριθμό 387/7-2-2022 επίκαιρης ερώτησης πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων με θέμα: «Να ανακληθεί η εκδικητική απόλυση συνδικαλιστή εργαζομένου διανομέα στην εταιρεία «WOLT».».

Καλημέρα σας, κύριε Συντυχάκη, έχετε δύο λεπτά για το ξεκίνημά σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλημέρα και ευχαριστώ, κύριε Πρόεδρε.

Κύριε Υπουργέ, η εργοδοσία της ηλεκτρονικής πλατφόρμας διανομών με την επωνυμία «WOLT» προχώρησε σε μία παράνομη και εκδικητική απόλυση εργαζομένου στο Ηράκλειο της Κρήτης, συνδικαλιστή και αντιπροέδρου του διοικητικού συμβουλίου του συνδικάτου εργαζομένων στον επισιτισμό-τουρισμό. Ποιος είναι ο λόγος; Επειδή καλούσε τους συναδέλφους του να μην κάνουν διανομές τις μέρες της χιονόπτωσης, του παγετού. Δηλαδή αυτός ο εργαζόμενος συνδικαλιστής έπραξε το καθήκον του, το συνδικαλιστικό δικαίωμα για να προστατεύσει τους συναδέλφους του.

Η ενέργεια αυτή έρχεται ως συνέχεια μιας επίθεσης που έχει εξαπολύσει η επιχείρηση στους εργαζόμενους με το καθεστώς εργασίας του freelancer, σύμφωνα με το οποίο οι εργαζόμενοι δεν ξέρουν πόσες παραγγελίες θα λάβουν, επομένως δεν μπορούν να υπολογίσουν το εισόδημα που θα έχουν και ταυτόχρονα είναι εκτεθειμένοι σε κάθε επαγγελματικό κίνδυνο, τη στιγμή που δουλεύουν καθημερινά σε αντίξοες συνθήκες, οι οποίες βέβαια επιτείνονται και λόγω των ακραίων καιρικών φαινομένων.

Η Κυβέρνηση, κατά την άποψή μας, έχει τεράστιες ευθύνες, διότι για δύο μέρες έντονου χιονιά είχε αφήσει έκθετους τους εργαζόμενους να δουλεύουν σε ακραίες καιρικές συνθήκες. Η απόφαση που είχε πάρει κατόπιν εορτής για κήρυξη αργίας στις υπηρεσίες διανομής στην ουσία έμεινε στα χαρτιά. Δεν διασφαλίστηκε η τήρησή της από τις ηλεκτρονικές πλατφόρμες διανομής όσο και από πολλές άλλες επιχειρήσεις εστίασης. Ποιος δίνει, λοιπόν, το δικαίωμα να ξεσαλώνει η εργοδοσία, αν όχι η ίδια η Κυβέρνηση, επεκτείνοντας αυτό το αντεργατικό οπλοστάσιο όλων των προηγούμενων κυβερνήσεων με δεκάδες αντεργατικές ρυθμίσεις;

Αποκορύφωμα μάλιστα ο νόμος Χατζηδάκη, που γενικεύει το απαράδεκτο καθεστώς εργασίας στον χώρο διανομής, δουλειά με μπλοκάκι, μέσω δουλεμπορικών γραφείων, freelancer και ούτω καθεξής. Και είναι το σινιάλο για να χτυπηθούν τα συνδικάτα, για να μην υπάρχει κανένα εμπόδιο στον εργασιακό μεσαίωνα που οι μεγαλοεργοδότες θέλουν να επιβάλουν.

Σας ρωτάμε, λοιπόν, κύριε Υπουργέ, σε ποιες επείγουσες ενέργειες θα προβεί η Κυβέρνηση και το Υπουργείο, ώστε να ανακληθεί αμέσως η παράνομη και εκδικητική απόλυση του συνδικαλιστή εργαζόμενου και να σταματήσει κάθε προσπάθεια τρομοκράτησης και ποινικοποίησης της συνδικαλιστικής δράσης.

Δεύτερον, τι μέτρα θα πάρετε, έτσι ώστε άμεσα να διενεργηθούν έλεγχοι με ευθύνη του Υπουργείου και του ΣΕΠΕ σχετικά με την τήρηση, με ευθύνη της εργοδοσίας, όλων των απαραίτητων μέτρων ατομικής προστασίας και ασφάλειας των διανομέων, ένταξή τους στα βαρέα και ανθυγιεινά με επίδομα ανθυγιεινής εργασίας και να απαγορεύεται βέβαια στους εργοδότες να απασχολήσουν διανομείς με μηχανάκι σε ακραίες καιρικές συνθήκες, χωρίς να χαθούν ημερομίσθια και χωρίς να αντικατασταθούν με ημέρες τακτικής άδειας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Συντυχάκη.

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Ορίστε, κύριε Τσακλόγλου, έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Συντυχάκη, κατ’ αρχάς θα μου επιτρέψετε να παρατηρήσω ότι η πραγματικότητα αναφορικά με τον νόμο Χατζηδάκη που περιγράψατε είναι το ακριβώς αντίθετο από αυτά τα οποία είπατε και θα σας εξηγήσω το γιατί.

Κατ’ αρχάς, σε ένα γενικότερο πλαίσιο, η απασχόληση μέσω πλατφόρμας είναι ένα πρόσφατο είδος εργασίας, που έχει δημιουργήσει ένα καινούργιο και σύνθετο πλέγμα σχέσεων ανάμεσα σε εργοδότες και εργαζόμενους. Σε ολόκληρη την Ευρώπη τα κράτη-μέλη προσπαθούν να θεσμοθετήσουν καινούργιες πολιτικές για την προστασία της εργασίας, που να ανταποκρίνονται στις συνθήκες που έχουν διαμορφώσει οι νέες τεχνολογίες. Είμαστε από τις πρώτες χώρες στην Ευρωπαϊκή Ένωση που ρυθμίσαμε νομοθετικά τη νέα εργασιακή πραγματικότητα η οποία δημιουργήθηκε λόγω της ανάπτυξης της απασχόλησης μέσα από τις ηλεκτρονικές πλατφόρμες. Μάλιστα αυτή η νομοθετική ρύθμιση έγινε με διεύρυνση των δικαιωμάτων υπέρ των εργαζομένων και χωρίς καμμία απολύτως υποχώρηση σε ήδη κατοχυρωμένα εργασιακά δικαιώματα.

Συγκεκριμένα, με το άρθρο 69 του ν.4808/21 -ο νόμος Χατζηδάκη στον οποίο αναφερθήκατε προηγουμένως- για να τεκμαίρεται ότι κάποιος απασχολείται με σύμβαση ανεξάρτητων υπηρεσιών πρέπει να ισχύουν σωρευτικά -το τονίζω αυτό- τα ακόλουθα τέσσερα κριτήρια: Να μπορεί να αναθέτει το έργο που έχει αναλάβει σε υπεργολάβους ή τρίτους, δηλαδή να μην είναι απαραίτητη η προσωπική παροχή του έργου, να μπορεί να αρνείται να πραγματοποιήσει έργο που θα του ζητήσει η πλατφόρμα, να καθορίζει ο ίδιος τον χρόνο παροχής των υπηρεσιών του προσαρμόζοντάς τον στις προσωπικές του ανάγκες, να μπορεί να παρέχει υπηρεσίες και σε ανταγωνιστική πλατφόρμα.

Αν δεν ισχύουν και τα τέσσερα αυτά κριτήρια, δεν ισχύει το τεκμήριο υπέρ των ανεξάρτητων υπηρεσιών. Επομένως οι απασχολούμενοι, όταν δεν πληρούνται και τα τέσσερα αυτά κριτήρια, μπορούν πολύ ευκολότερα πλέον να ζητήσουν να αναγνωριστεί ότι συνδέονται με την πλατφόρμα με σύμβαση εξαρτημένης εργασίας.

Επιπλέον, με τον ίδιο νόμο, ακόμη και οι εργαζόμενοι υπό καθεστώς ανεξάρτητων υπηρεσιών αποκτούν για πρώτη φορά μια σειρά δικαιωμάτων, τα τρία σημαντικότερα εκ των οποίων είναι, πρώτον, να συστήνουν συνδικαλιστικές οργανώσεις, να προσέρχονται σε συλλογικές διαπραγματεύσεις και να συνάπτουν συλλογικές συμβάσεις, δεύτερον, να απεργούν και, τρίτον, να απαιτούν από τις πλατφόρμες με τις οποίες συνεργάζονται την τήρηση κανόνων υγιεινής και ασφάλειας για την κάλυψη δαπανών που σχετίζονται με την παροχή του έργου τους, όπως καύσιμα, προστατευτικό κράνος, έξοδα για συντήρηση της μηχανής κ.ο.κ..

Σε σχέση με το συγκεκριμένο θέμα της ερώτησής σας, το ΣΕΠΕ κινήθηκε άμεσα. Συγκεκριμένα, ακριβώς την ίδια μέρα που καταθέσατε την ερώτησή σας, στις 31 Ιανουαρίου, η Επιθεώρηση Εργασίας Ηρακλείου κάλεσε το Εργατικό Κέντρο Ηρακλείου για άμεση παροχή πληροφοριών σχετικά με την υπόθεση, για να διαπιστωθεί εάν συντρέχουν οι προϋποθέσεις, ώστε να οριστεί εργατική διαφορά.

Στη συνέχεια, και συγκεκριμένα την Πέμπτη 3 Ιανουαρίου, πραγματοποιήθηκε συνάντηση στα γραφεία της Επιθεώρησης Εργασίας Ηρακλείου με τον Πρόεδρο του Εργατικού Κέντρου, τον Πρόεδρο του Σωματείου Επισιτισμού και Τουρισμού του Νομού Ηρακλείου και τον συγκεκριμένο διανομέα στον οποίο αναφέρεται η ερώτησή σας.

Σύμφωνα με την ενημέρωση που είχα από την Επιθεώρηση Εργασίας, η σύμβαση εργασίας του εν λόγω εργαζομένου είναι σύμβαση παροχής ανεξάρτητων υπηρεσιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μισό λεπτό, κύριε Πρόεδρε, να ολοκληρώσω.

Όμως, όπως μας ενημέρωσε το ΣΕΠΕ, ο διανομέας έχει ήδη προσφύγει διά μέσου της ομοσπονδίας του στον ΟΜΕΔ, ισχυριζόμενος ότι η σύμβασή του ήταν ουσιαστικά υποκρυπτόμενη σύμβαση εξαρτημένης εργασίας. Και αυτό το έκανε ακριβώς αξιοποιώντας τις σχετικές διατάξεις του ν.4808/2021, του νόμου Χατζηδάκη, τον οποίο περιγράψατε με τα μελανότερα χρώματα.

Προφανώς, αναλόγως της έκβασης της προσφυγής, το ΣΕΠΕ επιφυλάσσεται για τυχόν διενέργεια εργατικής διαφοράς. Επιπλέον, την προηγούμενη Παρασκευή 4 Φεβρουαρίου έγινε η ανάδειξη του συμφιλιωτή από τον Οργανισμό Μεσολάβησης και Διαιτησίας, τον ΟΜΕΔ, ο οποίος έγινε αποδεκτός και από τα δύο μέρη, δηλαδή την ομοσπονδία και την εταιρεία, σύμφωνα με την ενημέρωση που είχαμε.

Ήδη χθες, στις 10 Φεβρουαρίου, ο συμφιλιωτής του ΟΜΕΔ απέστειλε πρόσκληση για τηλεδιάσκεψη των δύο μερών, η οποία έχει προγραμματιστεί για τη Δευτέρα που μας έρχεται.

Σταματάω εδώ. Θα συνεχίσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Όπως θέλετε, κύριε Τσακλόγλου.

Ορίστε, κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ο νόμος Χατζηδάκη, αυτό το αντεργατικό έκτρωμα, δεν μπορεί να μεταφράζεται ως φιλεργατικό. Κατά συνέπεια, η Κυβέρνηση επιχειρεί να βαφτίσει το ψάρι κρέας για έναν νόμο που πραγματικά τσακίζει εργασιακά δικαιώματα. Και το λέω διότι αυτός ο νόμος Χατζηδάκη δίνει τη δυνατότητα στην εργοδοσία να απασχολεί εργαζόμενους με συμβάσεις παροχής ανεξάρτητων υπηρεσιών έργου, δηλαδή συμβάσεις έργου, αποδεικνύοντας με αυτόν τον τρόπο τον εκτρωματικό χαρακτήρα και την απάτη του Υπουργείου ότι δήθεν θα έλυνε το πρόβλημα του διανομέα.

Το ξεσάλωμα της εργοδοσίας, λοιπόν, το επιτρέπει η Κυβέρνηση με αυτά τα νομοθετήματα και πριν ακόμα στεγνώσει αυτό το μελάνι του εργατικού τερατουργήματος, έτρεξαν οι μεγάλες επιχειρήσεις να εφαρμόσουν τις διατάξεις του.

Ποιος δεν θυμάται την «EFOOD», αντίστοιχη εταιρεία, που με ένα γραπτό μήνυμα και με την απειλή της απόλυσης η εργοδοσία μετέτρεψε τους διανομείς σε συνεργάτες freelancer, ενώ στην ουσία είναι μισθωτοί άνθρωποι, τσακίζοντας ακόμα περισσότερο μισθούς, εργασιακά και ασφαλιστικά δικαιώματα, ωράριο, μέτρα προστασίας; Τα εκβιαστικά, όμως, τελεσίγραφα της «EFOOD» όχι απλά έπεσαν στο κενό, αλλά, κάτω από το βάρος των δυναμικών κινητοποιήσεων που ανακοίνωσαν οι εργαζόμενοι, ανακοινώθηκε ότι οι συμβάσεις των δύο χιλιάδων δεκαέξι εργαζομένων μετατρέπονται από ορισμένου χρόνου σε αορίστου.

Για να δούμε, λοιπόν, την απάντηση της «WOLT» στις καταγγελίες των συνδικάτων για την απόλυση του εργαζόμενου και τι υπονοεί όταν αναφέρει στην ανακοίνωσή της ότι ο εργαζόμενος που απολύθηκε δεν υπήρξε ποτέ -λέει- εργαζόμενος στη «WOLT» -θα μας τρελάνουν, δηλαδή- και, άρα, δεν τίθεται ζήτημα απόλυσής του, διότι συνεργάστηκε με την πλατφόρμα ως ελεύθερος επαγγελματίας. Αυτό μάς λέτε τώρα και εσείς. Δηλαδή, βγάζετε λάδι την επιχείρηση, την εταιρεία.

Τι είναι αυτό, κύριε Υπουργέ; Αυτό δεν είναι απόλυση, δηλαδή; Απλά με τις πλάτες της Κυβέρνησης βάφτισαν την απόλυση ως ολοκλήρωση της συνεργασίας για λόγους επιχειρησιακούς. Αυτά λέει μέσα η ανακοίνωση.

Δηλαδή, εκτός από αδίστακτοι, είναι και ψεύτες, αν και αυτά πάνε πολλές φορές μαζί, κύριε Υπουργέ. Διότι στην επιχείρηση δεν υπάρχουν πλέον υπάλληλοι με σύμβαση, εκτός αν το θεωρείτε εσείς θετικό αυτό. Είναι εξωτερικοί συνεργάτες, αυτό που μας λέτε, δηλαδή με μπλοκάκι. Μιλάμε, δηλαδή, για συνθήκες εργασιακής ζούγκλας, ειδικά στον συγκεκριμένο κλάδο των ψηφιακών πλατφορμών.

Τέτοιου είδους εργασιακή σχέση απαλλάσσει την εργοδοσία από ασφαλιστικές εισφορές -έτσι δεν είναι;-, από δώρα, επιδόματα, δουλειά χωρίς ωράριο και μέρες ανάπαυσης, χωρίς συγκεκριμένο μισθό, αφού η πληρωμή γίνεται πλέον με το κομμάτι, χωρίς ασφαλιστικά δικαιώματα, με ό,τι συνεπάγεται αυτό για την προστασία τους σε περίπτωση ασθένειας ή εργατικού ατυχήματος, αφού η ευθύνη για τα μέσα προστασίας μεταφέρεται από την εργοδοσία στον freelancer. Το κυνήγι των κομματιών προς παράδοση, μπας και εξασφαλιστεί στοιχειώδες εισόδημα, οδηγεί στην πραγματικότητα τους διανομείς σε ατέλειωτες ώρες δουλειάς πάνω στο τιμόνι, παίζοντας -ελεύθερα πάντα- τη ζωή τους κορώνα-γράμματα.

Βέβαια, ο νόμος Χατζηδάκη πατάει στο αντεργατικό πλαίσιο προηγούμενων κυβερνήσεων -έτσι, δεν είστε μόνο εσείς, είναι όλοι οι προηγούμενοι, άλλωστε το κράτος έχει συνέχεια- και στο οπλοστάσιο της Ευρωπαϊκής Ένωσης, που στην καρδιά της στρατηγικής όλων υπάρχει η ευελιξία στην αγορά εργασίας. Και αυτό φυσικά θέλει και ο Σύνδεσμος Ελλήνων Βιομηχάνων.

Σήμερα στον κλάδο του τουρισμού, του επισιτισμού-τουρισμού, υπάρχουν, κύριε Υπουργέ, πάνω από δεκατέσσερις διαφορετικές ευέλικτες εργασιακές σχέσεις, μερική απασχόληση, εποχιακή, εξτρατζήδες, μαθητεία και ούτω καθεξής. Και αυτά έρχονται να διευκολύνουν την ένταση της εκμετάλλευσης, δηλαδή την κερδοφορία των επιχειρηματικών ομίλων και ουσιαστικά την απαλλάσσουν την εργοδοσία ακόμα και από στοιχειώδεις τυπικές υποχρεώσεις απέναντι στους εργαζόμενους.

Άλλωστε, τα στοιχεία του «ΕΡΓΑΝΗ» για το 2021 νομίζω είναι κόλαφος. Σε κάθε εκατό προσλήψεις αντιστοιχούν και ενενήντα τέσσερις απολύσεις. Έτσι δεν είναι; Στοιχεία του «ΕΡΓΑΝΗ» είναι. Οι μισές προσλήψεις για το 2021 ήταν μερικής απασχόλησης, όταν το 2011 ήταν 19%. Το 2019 είχε φτάσει αισίως στο 29%, δηλαδή πάνω από το 50% αύξηση με ανυπαρξία συλλογικών συμβάσεων εργασίας και μισθούς σε εξευτελιστικά επίπεδα.

Πάνω, λοιπόν, σε αυτή τη δουλειά και ζωή με λάστιχο στηρίζονται τα ρεκόρ κερδοφορίας αυτής της βαριάς βιομηχανίας στον χώρο του τουρισμού της καπιταλιστικής οικονομίας.

Εδώ και τώρα, λοιπόν, κατά την άποψή μας, πρέπει να γίνει ανάκληση. Είναι θέμα πολιτικής παρέμβασης της Κυβέρνησης, του Υπουργείου. Πρέπει να πάρετε θέση. Δεν μπορείτε να λέτε ότι η αγορά εργασίας τα λύνει όλα. Δεν είναι ακριβώς έτσι. Στον καπιταλισμό, βέβαια, έτσι είναι και αυτή είναι η βαρβαρότητα. Και αποκαλύπτεστε όσο δεν παίρνετε θέση για το ζήτημα αυτό της απόλυσης του εργαζομένου.

Εδώ και τώρα, λοιπόν, πρέπει να γίνει ανάκληση αυτής της εκδικητικής απόλυσης και να διασφαλιστούν όλα τα ασφαλιστικά δικαιώματα, μέτρα ασφαλείας και προστασίας των εργαζομένων που είναι στο τιμόνι για το μεροκάματο.

Και σε κάθε περίπτωση οι εργαζόμενοι στη «WOLT» δεν έχουν να φοβηθούν τίποτα. Να ακολουθήσουν το παράδειγμα του νικηφόρου αγώνα των συναδέλφων τους στην «EFOOD», οι οποίοι τώρα δίνουν τη μάχη -προσέξτε το αυτό γιατί θα σας απασχολήσει κάποια στιγμή- για να μην περάσει η διαδικασία αξιολόγησής τους από την εργοδοσία για να μετακυλήσουν τις εγκληματικές ευθύνες τους στους εργαζόμενους, για να εντατικοποιείται η δουλειά και να το βρίσκουν, αν χρειαστεί, ως άλλοθι για απολύσεις. Να ακολουθήσει το παράδειγμα των εργαζομένων στη «ΛΑΡΚΟ» που δίνουν τον δικό τους αγώνα για να παραμείνουν στις δουλειές τους, όπως και των εργαζομένων στην «COSCO».

Η νίκη, όμως, θα είναι δική τους, κύριε Υπουργέ. Σε κάθε περίπτωση πρέπει να πάρετε θέση και να ανακληθεί αυτή η κατάπτυστη απόφαση της απόλυσης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Συντυχάκη.

Ορίστε, κύριε Τσακλόγλου, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε και αγαπητέ κύριε Συντυχάκη, αντίθετα με όσα αναφέρατε στη δευτερολογία σας, η απάντησή μου κατά τη διάρκεια της πρωτοβουλίας ήταν πολύ συγκεκριμένη.

Να ξεκινήσω πρώτα από τα γενικά ότι ήμουν σαφής στην πρωτολογία μου για το πότε μια σύμβαση είναι εργασίας ή έργου, σύμφωνα με τη νομοθεσία. Και ακριβώς πάνω σε αυτή τη νομοθεσία πατάει και ο συγκεκριμένος εργαζόμενος για να προσφύγει στον ΟΜΕΔ και να πει ότι εδώ είναι υποκρυπτόμενη σύμβαση εργασίας και όχι σύμβαση έργου. Διαφορετικά δεν θα μπορούσε να τα κάνει.

Από τα στοιχεία που παρουσίασα, προκύπτει ότι το ΣΕΠΕ κινήθηκε ταχύτατα. Την ίδια ημέρα που καταθέσατε την επίκαιρη ερώτηση -η δική σας ήταν πραγματικά επίκαιρη ερώτηση- η Επιθεώρηση Εργασίας του Ηρακλείου κάλεσε το εργατικό κέντρο της πόλης για να ενημερωθεί για την υπόθεση. Όπως καταλαβαίνετε, τα πράγματα εξελίσσονται πολύ γρήγορα. Δεν έχει υπάρξει καμμία καθυστέρηση και αναμένουμε να διαπιστωθεί αν υπήρχε παραβίαση του νόμου περί απολύσεων και περί συνδικαλισμού. Το ζήτημα αυτό είναι αντικείμενο της Επιθεώρησης Εργασίας μόνο εφόσον αναφερόμαστε σε διανομείς με εξαρτημένη σχέση εργασίας. Διαφορετικά πρόκειται για διαφορά που επιλύεται χωρίς την παρέμβαση της Επιθεώρησης Εργασίας.

Επιτρέψτε μου να επισημάνω ότι σύμφωνα με τις διατάξεις του άρθρου 71 του ν.4808/2021 οι ψηφιακές πλατφόρμες έχουν έναντι των διανομέων παρόχων υπηρεσιών, που είναι φυσικά πρόσωπα και συνδέονται μαζί τους με συμβάσεις ανεξάρτητων υπηρεσιών ή έργου, τις ίδιες υποχρεώσεις πρόνοιας, υγιεινής και ασφάλειας που θα είχαν αν συνδέονταν μαζί τους με συμβάσεις εξαρτημένης εργασίας. Και αυτό έχει σχέση με την ερώτησή σας.

Βάσει της ενημέρωσης που είχαμε από το ΣΕΠΕ μέχρι και σήμερα δεν έχουν περιέλθει στο Τμήμα Επιθεώρησης Εργασιακών Σχέσεων Ηρακλείου άλλες προφορικές ή έγγραφες καταγγελίες για την εν λόγω πλατφόρμα. Σε σχέση με τα θέματα ελέγχων της συγκεκριμένης επιχείρησης η Υπηρεσία Ειδικών Επιθεωρητών του ΣΕΠΕ στις 22 Σεπτεμβρίου του 2021 διενήργησε γενικό έλεγχο στα κεντρικά γραφεία της «WOLT» στην Αθήνα. Από τον έλεγχο διαπίστωσε ότι όλοι οι εργαζόμενοι σε σχέση εξαρτημένης εργασίας στον χώρο -τριάντα έξι άτομα- συμπεριλαμβάνονταν στον πίνακα εργασίας του προσωπικού. Ζητήθηκαν και ελέγχθηκαν χωρίς να βρεθούν παρατυπίες τα ακόλουθα: εκκαθαριστικά σημειώματα μηνός Αυγούστου με τα παραστατικά τράπεζας, οι ατομικές συμβάσεις των εργαζομένων και οι συμβάσεις παροχής υπηρεσιών των διανομέων τους, το καταστατικό και ο κανονισμός εργασίας, ενώ επίσης έγινε και έλεγχος σε εργαζόμενους για θέματα COVID-19.

Συνολικά για τα έτη 2020 και 2021 -όχι μόνο για τη «WOLT»- πραγματοποιήθηκαν πανελλαδικά δύο χιλιάδες εκατόν δέκα έλεγχοι περί μη χορήγησης των αναγκαίων μέσων ατομικής προστασίας σε διανομείς, σε συνέχεια των οποίων επιβλήθηκαν τριάντα μία διοικητικές κυρώσεις, πρόστιμα δηλαδή, και υποβλήθηκαν δύο μηνύσεις για διαπιστωθείσες παραβάσεις.

Αναφορικά με τη χρονική περίοδο της επικράτησης των ακραίων καιρικών φαινομένων, στην οποία αναφερθήκατε και εσείς στην ερώτησή σας, δηλαδή της χιονόπτωσης και του παγετού, κατά το χρονικό διάστημα από 24 έως 28 Ιανουαρίου ειδικά στις Περιφέρειες Αττικής και Κρήτης οι περιφερειακές υπηρεσίες του ΣΕΠΕ ανταποκρίθηκαν στις υποβληθείσες καταγγελίες μεμονωμένων περιστατικών διανομής με δίκυκλο εν μέσω της κακοκαιρίας. Στις εν λόγω περιπτώσεις οι εργασίες διανομής με δίκυκλο που δεν είχαν ήδη ανασταλεί, διακόπηκαν άμεσα από τους επιθεωρητές και έγιναν οι δέουσες συστάσεις και υποδείξεις στους εργοδότες για συμμόρφωση προς τις υποχρεώσεις τους για την προστασία της υγείας και της ασφάλειας των διανομέων.

Οι οδηγίες αυτές αποτυπώθηκαν με σαφέστατο τρόπο στην ανακοίνωση τύπου της 24ης Ιανουαρίου του Υπουργείου Εργασίας και Κοινωνικών Υποθέσεων -είναι η πρώτη μέρα του χιονιά αυτή- με τίτλο: «Νέα ανακοίνωση για την κακοκαιρία - Υπενθύμιση για τις υποχρεώσεις των επιχειρήσεων και τα δικαιώματα των εργαζομένων» και στις αποφάσεις του Γενικού Γραμματέα Πολιτικής Προστασίας, που δημοσιεύτηκαν στα ΦΕΚ με αριθμό 201 της 26ης-1-2022 και 207 της 27ης-1-2022 για τις Περιφέρειες Αττικής και Κρήτης περί αναστολής της παροχής υπηρεσιών διανομής τροφίμων σε καταναλωτές και ταχυδρομικών υπηρεσιών, δηλαδή κούριερ, με δίκυκλα οχήματα.

Σχετικά με το θέμα που θίγετε για την ένταξη των διανομέων στα βαρέα και ανθυγιεινά επαγγέλματα, στη συγκεκριμένη επιτροπή δεν είχε υποβληθεί κανένα αίτημα σχετικό με τον συγκεκριμένο κλάδο, οπότε εκ των πραγμάτων δεν εξετάστηκε κάτι τέτοιο.

Ολοκληρώνοντας τη δευτερολογία μου, θα ήθελα να πω ότι οι νέες τεχνολογίες μπορεί να αλλάζουν κάποιες παραδοσιακές σχέσεις εργασίας, προσφέρουν όμως ευκαιρίες απασχόλησης σε ένα κομμάτι του εργατικού δυναμικού που διαφορετικά πιθανότατα να ήταν αποκλεισμένο. Η οικονομία των πλατφορμών μάς απασχολεί και θα μας απασχολήσει και στα επόμενα χρόνια, καθώς είναι μία υπό διαμόρφωση αγορά, που τώρα ρυθμίζεται παγκοσμίως. Θα μου επιτρέψετε να πω ότι με τον ν.4808/2021 έχουμε κάνει ένα πολύ σημαντικό πρώτο βήμα, αλλά εδώ θα συμφωνήσω και μαζί σας ότι δεν είναι αναγκαστικά και το τελευταίο.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.29΄ λύεται η συνεδρίαση για τη Δευτέρα 14 Φεβρουαρίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**